
الجزء 1
مرام وين ياامي الام حاجه فطين شايقيه مشلخه راقده في السرير المقاصد الممر البودي الحوش المنو لباب الشارع وتحسب في قروشها بترد على وداد بتها :كالعاده في الشارع مع الاولاد بتلعب هسي فاتت بي فوقي  .....
يامرام ..... يامرام
مرام : ايوه امي
وداد : مرام يابتي...انا مش قلت ليك ماتطلعي الشارع تلعبي مع الاولاد انت بت محلك جوه
مرام :بلعب مع مكاشفي مامع الاولاد.
وداد تكتم الضحكه عشان ماممكن تشاكله وتضحك وهي عارفه كويس بتها ذكيه وبتنوم على الخط ...لا يعني مكاشفي بت
مرام تضحك لتستفز امها وتضحكه معاها
لا لا امي بت كيف ماشايفه شعرو قاصيو
وداد : طيب كان عارفه ولد البلعبك معاهو شنو انا مش قلت تاني بس مع البنات ما ممكن بت تلعب مع ولد
مرام :لي امي ماممكن
وداد : بس كده ماممكن وخلاص.. امشي العبي مع سلافه ..هسي يوم طلعت بره
مرام:سلافه بدقني
وداد:بدقك ساي .. لو ماغلطي مابتسألك
🎀🎀🎀🎀🎀🎀🎀🎀🎀
مرام مشت وهي لسه مامقتنعه بي اجابة امها ... ووداد تقعد في نص السرير المقاصد سرير حاجه فطين بتفكر حتقدر على المسئوليه دي ياداب وداد عمرها 7 سنين ولسه مشوارها طويييل وابوها سمير مما طلقها لا سأل منها هي لا بتها بس كتر خير ابوها حاج احمد المسكه والتزم بي كل منصرفات البت ..ابو وداد حاج احمد تاجر كبييير ماشاء الله عندو عمارتين في العربي وغير المحلات الصغيرة  ..وامها حاجه فطين مره رغم الله اداها ليو بتحب القروش زي عيونها ... وداد عندها اخو واخت بس اخوها متزوج وساكن الطائف مع مرتو واولادو التلاته ماعندو بت اسمو حسام واختها اسلام في كندا متزوجه بس الله مااداها جنى وحسب ماظاهر السبب راجله لانو مانعه تعمل اي فحوصات بحجة انو بحبها هي وماهمو الاولاد ..زي التقول مقتنع انو هي السبب حتى جياتها لي ناس امها السودان فترة بسيييطه وبكون لصقه ومغرق حاجه فطين بالهدايا والقروش عشان يكسب ودها وفعلا حاجه فطين مابترضى في محمود اللي هو راجل اسلام وبقت تقول لي اسلام الولدو عملو شنو عايني اختك والرميه المرميه ليها اهم شي راجل يصينك ويحبك وانسي اي كلام فارق ....اسلام شبه رضخت للموضوع ده وبقت ساكته وقاعده ..... وبتحب مراام زي عيونها ومابتبخل عليها بي شي ... اما عمنا حاج احمد ده وحسام ولدو بس همهم الشغل مابدخلو خالص في قرارات البيت ولو ادخلو بكون الموضوع طلع من الطور او يكون ازى واحده من بناتو وهنا حاج احمد ممكن يقتل عشان خاطر بناتو ...اما حبيبنا البطل مكاشفي ده ولد الجيران امو عواطف وابوهو محمد وعندو اخت واحده اسمها سلافه قدر مرام بس الغريبه مابترايدها عكس مكاشفي ومرام مع انو مكاشفي في ثامنه ممتحن للثانوي بس روحو ونفسو مرام ولو ماشافه يقعد يحوم قدام بيتهم لامن تطلع حتن يمشي يشوف شغلتو ولو سلافه شاكلتها مستعد يشاكل سلافه ويمكن ده سبب عدم الريده بين البتين .......
محمد وعواطف اسره مستقره ماديا واجتماعيا بس طبعا ماديا مابنفس مستوى اسرة حاج احمد ...لانو محمد كان يااداب مراقب مالي يعني راتبو قدر حالو بس ممشيه امورو والحمدلله وعواطف مرتو بت خالتو في الحسبه ومرتو ماشاء الله عليها ست بيت وفااهمه وواعيه بترييد وداد ام مرام وعلاقته معاها قويه جدا وسرهم عند بعض زي اولادهم مكاشفي ومرام ولدو سلافه ومرام في يوم واحد وفي نفس المستشفى لانهم كانو حاجزين مع بعض للمتابعه سبحان الله والاتنين احتاجو للحضانه زي يومين وطلعوهم ولامن محمد مشى مع مكاشفي يشوف بتو ومعاهم سمير ابو مرام اتلخبط مكاشفي اول مادخل الحضانه جرى جمب سرير مرام وقال لي بابا داير اسميها مرام عشان اناديها مرامي ههه ابو ضحك و قال ليو كده بس علم وبنفذ ...... ولامن جات السيستر وقالت ليهم لا دي بتك يامحمد دي بت سمير ..... بس مكاشفي كان مصر انو دي مرام وبذات بي علامة الشامه الزايداها حلا جمب خشمه ..... وتحت اصرارو وريدة وداد ليو سموها مرام وبقت بالنسبه ليو مرامي الليله وبكره ولي ابد الابدين....
🎀🎀🎀🎀🎀🎀🎀🎀🎀
الي اللقاء في الحلقة القادمة
🎀🎀🎀🎀🎀🎀🎀🎀🎀
الجزء 2
مرام كملتي شاييك ياماما ..الزمن يابتي .
اي امي خلاص انتهيت بس دقيقه لكن.
تعالي هنا ماشه وين جوه تاني.
بابا جدو مالاقيتو دقيقه اسلم عليو وامشي سمح.
ههههههه والله انتي ....طيب اسرعي.
🍃🍃🍃🍃🍃🍃🍃🍃🍃
تدخل مرام غرفة جدها حاج احمد وتلقى قاعد في كرسيو بسبح مما شافه رفع ايديو وجات جاريه حضنتو
اهلا هلا بست البنات وصندل الشيخات.
خلاص انا ماشه مع السلامه بعدين حجيب ليك معاي شكلاته ناكله بالدس من امي.
هههههه سمح هسي براحه ماتسمعك حبوبتك.
مابتسمعنا نااااايمه هي .
مرام مرام اطلعي ...
امي بتناديني يلا باي.
جيبي بوسة بابا جدو اول
امووووووح
حبيبتي انا هـ اديك القروش وذاكري وماتاشاكلي مع صحباتك سمح.
سمح بابا جدو باااااي.
🍁🍁🍁🍁🍁🍁🍁🍁🍁
مكاشفي واقف بره قدام الباب حق بيتهم مستني مرام لامن تركب الترحيل بعد كده يمشي مدرستو الفي الحله لصق مدرسة اختو سلافه ..عكس مدرسة مرام بعيده شوية عشان كده بتركب ترحيل بوديها وبجيبها
مرام مما شافت مكاشفي جاتو جاريه
مكاشفي سلم عليها وقال ليها مرامي صباح الخير وهي ردت بي فرح وضحكة جميله ردت الروح في قلب مكاشفي صباح النور .... دخل يدو في جيبو وطلع ليها حلاوة المصاصه حقت كل يوم زي مامعودها .... وصلح ليها الطرحه في راسه ووقف معاها لامن ركبت الترحيل ..... وقبل عشان يشوف سلافه وين لقاها واقفه مع وداد ام مرام بعاينو ليهو .... وداد ضحكت وقالت لي سلافة يلا دورك جا
سلافه قالت لي مكاشفي خلاص ممكن نمشي بعد كده ...
مكاشفي ربت على راسه ومسكه من يدها واداها حلاوتها ومشى عشان يدخلها اول وبعد كده يخش مدرستو ....
🍂🍂🍂🍂🍂🍂🍂🍂🍂
مما رجعت مرام جري لي جدها ادتو الشكلاته حقتو ودخلت استحمت وغيرت بالملابس الجهزتها ليها امها وطلعت تخلص واجباتها سريع عشان توديها لمكاشفي يراجع معاها الحلول ومما انتهت جرت بيت ناس مكاشفي ....
لقت امها قاعده مع عواطف ام مكاشفي في عريشتها مما دخلت سلمت عليهم ودخلت جوه لقت مكاشفي نايم صحتو ودخلت ليو كسره من الشوكالاته كان داساها في يدها وبقت هي تمص يدها ويضحكو وسلافه واقفه تعاين ليهم .....
مرام طوالي قالت لي سلافه انتي بكره بجيب ليك ماتزعلي.
سلافه ردت طوالي لي مرام وقتي شكرا مادايره عندي كتيييير .
المشهد ده كلو ومكاشفي بتفرج عليهم ومبسوووط بيهم .......
بعد راجع ليهم مرام طلعت بره تشوف امها .
امي انتهينا.
راجعتيهم كلهم
اي امي.
يلا عواطف مع السلامه نمشي نحن
ردت ليها عواطف وهي بتلبس توبه والله لو ما الحجاج براهم كان قعدتك اتغديتو معانا لكن مافات شي هاك شيلي معاك الخضرة دي زيدوها في الغدا سمحه فاركاها ودي طرقتين كسره عايساهم في البيت.
تسلمي عواطف ابوي بريدها حينبسط الليله
يلا مع السلامه .
مكاشفي ودعهم ودخل مع امو وقعد يعصر ليها في رجلينا وبسمع ليها سورة يس و ص
لامن انتهي من التسميع امو سألتو من الصافات لسه ماكملتوها.
لسه امي ...نكملها بجي اسمعه ليك ... هسي اساليني من الكلمه والمعنى.
وماشاء الله مكاشفي سمعهم كلهم دعت ليو امو بالتوفيق وقامت بعد جا محمد عشان تجهز الغدا ويقعدو كلهم مع بعض...
🍀🍀🍀🍀🍀🍀🍀🍀🍀
بهناك في بيت حاج احمد رصو الاكل وداد والحبشيه  مشت صحت ابوها وامها ونادت مرام
اي امي جايا
الحبوبه مضايقه من كلمة امي ..انتي بتك دي ماتقول ماما شنو امي المسكت فيها دي .هههههه بتحاكي في مكاشفي عارفاها مثله الاعلى طبعا
غايتو اقعدي في مكاشفي ومكاشفي لامن تلقيو البت شالها لي روحو .
ياريت امي يبقو لي بعض
شنو نحنا نربي وولد عواطف يشيل ..لامعليش مرام كان ماعرستها ليها سيد سيدها ماابقه فطين هنا حاج احمد دخل قحه وقال ليهم مرام زول بغصبها مافي وانا حي .
وهنا الكلام انتهى جات مرام جاريه باست جدها وقعدت كالعاده جمبو وبسم الله بدو ياكلو....
🎀🎀🎀🎀🎀🎀🎀🎀🎀
الي اللقاء في الحلقة القادمة
🎀🎀🎀🎀🎀🎀🎀🎀🎀
الجزء 3
مكاشفي مكاشفي ...
اي امي جيت الدقيقه افرش فرشي كويس.... دي كانت عادة مكاشفي يصلح سريرو ويطبق بطانيتو... بعد يصحى
هههههه التعال نضحكك سلافة اختك عملت شنو تخيل صحت من الصباح ولبست ملابس المدرسه وجاتني عشان اصحيك انت وابوك مخلوعه.... انو الزمن جا والجرس حيفوتها
ههههههه بتك دي طاشه شبكه ياامي ..
وهنا سلافه بتتفرج فيهم من بعيد والدموع اترقرت في عيونها ...
مكاشفي شافه قلبو حنى عليها جا عليها وضماها عليهو وقال ليها سلافتنا الحلوة ماتزعلي ..
هسي لو دي مرام كان حتقولو فيها كده.. ردت ليو سلافه وهي بتعاين ليو
بسم الله سلافه مالك هسي مرامي دخلها شنو هي لبست ولا نست الليله الجمعه..
عواطف حست انو الجو اتوتر ومكاشفي مما الموضوع يلمس مرام خلاص بقلب طوالي ادخلت انتو عارفين انو يوم القيامه ربنا حيعذبنا كلنا حتى انا معاكم واحتمال كبير اخش النار ..
لي امي ..... سلافه اتخلعت وسألت امها.
لأنو اول شي جبنا سيرة زول غائب وبي حاجه ماكويسه يعني كلام ماسمح وانا عذابي اكتر .... انو قاعده بتفرج وساكته يعني عذابي مرتين ....
معليش امي..
معليش امي...
لا لا معليش مالي انا ...نقول كلنا الثلاثه استغفر الله العظيم ..
استغفر ربهم ودخلت عواطف مطبخها تجهز شاي الصباح وبعد ماكبتو في السيرمس لقت الغاز قطع وبقه ليها حار تجرجر ود عمها من الصباح للغاز .... قالت التعمل العدس في الهيتر للفطور وبعدين بعد الصلاة اليجيب ليها الغاز ...ده كان كلام عواطف مع روحها وفعلا ختت الهيتر في المصطبه ووصلتو وختت حلة العدس ومشو يشربو الشاي.....
🍥🍥🍥🍥🍥🍥🍥🍥🍥
مرام صحت من الصباح وصلت مع جدها الصبح وقعدت جمبو لامن نامت تاني في رجليو وهو بسبح ...
صحاها للشاي وطلعو في جنينتهم بره عندهم مظله جميلة مغطيه بي عيدان خيزران جميلة وشجرة عنب البدت تلد عياله ياداب ...شربو الشاي كلهم مرام قالت لي جدها ...بابا جدو اقطع لي عنب
جدها قام جزة ليو كم فصلة حقت عنب واداها ووزعت لي امها وحبوبتها واكلت جدها في خشمو وبقت قاعده في كرسيها الابيض الصغير العملو ليها جدها بنفس طقم الحلوس بتاع الجنينه وبي تربيزه خاصه ودي طبعا شيئ من لا شيئ من مخصصات مرام الكامله..... كانت مرام قاعده في كرسيها و ماسكه الباقي من العنب في يدها وبتهوزز في رجلها زي الرايح ليها كلام ...
جدها قال ليها ماتاكلي يامرام مالك ماسكه في يدك ماعجبك.
لالا حلو بابا جدو بس ممكن اودي لي مكاشفي حبة....
الحبوبة نقنقت يادي مكاشفي .... وداد عايزه تنهر مرام بس وقفه حاج احمد بي اشارة من يدو بعد ماادى حاجه فطين نظره وقال ليها امشي جيبي صحن من جوة املاهو ليك زياده لانو حتودي لي مكاشفي وسلافه وخالتو عواطف وعم محمد ... مش نحن اديتينا كلنا..
اي بابا جدو ... حاضر ... ردت وهي جاريه على المطبخ فرحانه اخيرا حتمشي لي مكاشفي وتلعب معاهو شويه ... جابت الصحن ولقت حاج احمد قطع ليها زياده وملا ليها الصحن وجرت لي مكاشفي.....
لقتهم قاعدين يتونسو في برندتهم مع امهم الاتنين مدت الصحن لي مكاشفي قالت ليو شفت جبته ليك شنو هنا سلافه سكتت ...مكاشفي شال الصحن وعايز يختو في النص في التربيزه قالت ليو مرام دقيقه اجيب صحن تكب ليهم حقهم وتخلي حقي انا وانت برانا وجرت للمطبخ .... هنا عواطف اتذكرت الهيتر بقت تكورك الحقو بت الناس الهيتر في المصطبه الجمب ضلفة الصحان وقبل ماتعدل نعلاتها مكاشفي جرى واخر لحظه بكورك مرامي ... مرام قبلت عليو وبالخلعه جرت سير الهيتر والحلة جات مدفقه على المصطبه مكاشفي لزاها بعيد بس مالحق يزح رجلو سريع واتكشحت في اصابعين رجلو اليمين الشوربه حقت العدس ...
وداد سمعت صراخ بين صوت مرام .مكاشفي ..عواطف وجات جاريه هي وحاج احمد وحاجه فطين لي بيت محمد الصحى مهجوم وجاري للمطبخ...
🎀🎀🎀🎀🎀🎀🎀🎀🎀
الي اللقاء في الحلقة القادمة
🎀🎀🎀🎀🎀🎀🎀🎀🎀
الجزء 4
طلع الدكتور من غرفة الحوادث بطمن في حاج احمد واهل مكاشفي انو الولد كويس الان والحمدلله ماوصل اذى للاعصاب رغم كبر الحريق..... بس للأسف ممكن تكون في اثار مع الزمن اي نعم حتقل بس حتخلي اثار وراها ...... وهنا حاج احمد وقف على حيلو واتقدم نحو الدكتور وعينونو ملانه خوف عليك الله دكتور اعمل كل البتقدر عليو من عمليات تجميل ده ولد لسه صغير ماحيستحمل احساس تشويه في جسمو .....
ياريت ياحاج ده امر لابد منه .... وطلب من محمد انو يدخل هو وعواطف يشوفو ...
🐚🐚🐚🐚🐚🐚🐚🐚🐚
عواطف كانت واقفه جمب وداد ماقادرة تشيل حيلة الا وداد سندتها ودخلو لي مكاشفي كان نايم من اثر المسكن الادوهو ليو بس لامن عواطف مسكت طرف يدو وبتبكي مكاشفي صحى واول كلمه قال امي مرامي كيف...
هنا وداد و عواطف و محمد الغرفه كلها دمعت ... عواطف مسكت يدو وقبلته ليو وقالت ربنا يحفظك ويحفظها هي كويسه بس بتبكي في البيت خليناهم هي وسلافه خايفين عليك....
انا كويس ارحكي نرجع البيت .
🐚🐚🐚🐚🐚🐚🐚🐚🐚
الدكتور جا على مكاشفي وتبطب على كتفو لا يابطل انت زهجت مننا ولا شنو انت حتقعد بس لي بكرة عشان نطمئن على الجرح ...
طيب جيبو لي مرامي ...وكان مكاشفي مصر اصرار ماطبيعي ..واضطرو يرضخو للأمر واتصلو على حسام خال مرام انو يمشي يجيبها هي وسلافه...
🐚🐚🐚🐚🐚🐚🐚🐚🐚
مرام مسكت حبوبتها وبقت تبكي ... حاجه فطين...تنقنق قطيعه في بنات الزمن والمسلسلات العلمتكن جنس ده يابت الجنى كويس بطلي بكى .
حبوبه ماشفتي كان بكورك و رجلو اتحرقت وبقت حمراء لون الدم بس...
ادعي الله ..مش علموكم الصلاة قومي صلي وادعي ...
🐚🐚🐚🐚🐚🐚🐚🐚🐚
سلافه قاعده تبكي في طرف الكرسي وعينها على الباب لامن شافت حسام جا لامن نططت عيونها قالت ليو ناس ابوي وين ومكاشفي.
حسام دخل الهول سلم على امو وشال سلافه ختاها في رجلو وقال ليها هو كويس وهسي قال يجيبوك انتي ومرام ...
لالا مرام ماتمشي هي الحرقتو انا بكرهها
🐚🐚🐚🐚🐚🐚🐚🐚🐚
حسام عاين لي حاجه فطين واشر ليها بي يدو انها ماتتكلم وقال وينها مرام ... وقبل مايتم كلامو جات مرام كاره توب امها والمصلايه حسام قرب يضحك ده شنو يامرام
دايره اصلي خالو وادعي لي مكاشفي ...
وطوالي ركعت ودعت بصوت عالي يارب مكاشفي يبقي كويس ورجلو تمشي تاني والله يارب تاني مابلعب ومابخش مطبخ ناس مكاشفي وبسمع كلام ماما حتى كلام حبوبه فطين بسمعو يارب اسمع كلامي وخلي مكاشفي كويس....
🐚🐚🐚🐚🐚🐚🐚🐚🐚
حاجه فطين ختت ايده في عيونها تقش دموعها قبل زول يلاحظ وقالت مخير الله .. الله يقومو بالسلامه ....
🐚🐚🐚🐚🐚🐚🐚🐚🐚
دخلو غرفة مكاشفي سلافة مما دخلت جرت لي مكاشفي حضنتو وبتسلم عليو وهو بسلم وعينو على البت الواقفه جنب الباب ولابسه بنطلون اسود مع تيشيرت بدون اكمام بمبي ومسرحه ضنب حصان ...مالك مرامي انتي كويسه...
انت زعلان مني لالا ...مخلوع وبي انزعاج قال ليها منو القال كده مافي زول قال بس انا دفقت الحلة الحاره فيك تاني ماحتلعب معاي صح ..
مرامي ده كلام شنو حألعب معاك وانتي ذاتك مادفقتي شي انا الجريت السلك .... وانا كويس تعالي شوفي..
جات عليو لمست رجلو ودنقرت على السرير وبقت تدعي يارب يبقى كويس هو صحبي واخوي انا ماعندي اخو تاني يلعب معاي...
مكاشفي زي الضربو ماس لامن مرام لمست رجلينو ولامن بقت تدعي ليو داير يكورك ويصرخ ويقول ليها مرام انا كويس انا كنت حاموت بالجد لو حصل ليك شي ....
🐚🐚🐚🐚🐚🐚🐚🐚🐚
وداد بعد تحانيس حتي رضن البتين يرجعو البيت ورجعت معاهم وخلت محمد وعواطف مع مكاشفي لي بكره لامن يخرجو  ....
🎀🎀🎀🎀🎀🎀🎀🎀🎀🎀

اخيرا قدرت انوم سبحان الله بين صحيتي الصباح ودخول مرامي بي صحن العنب الله الحمدلله يارب انا كنت حأموت بالجد لو اتحرقت مرامي الحمدلله الحمدلله .....حسيت بي نفسي احسن شديد الصباح وكمان اطمنت اكتر بذات لامن اطمنت انو الاعصاب كويسه وممكن احرك اصابعيني وانزل المدرسه بعد اسبوعين وممكن امتحن عادي الحمدلله يارب حتى ناس البيت اطمنو شديد
🍥🍥🍥🍥🍥🍥🍥🍥🍥
خرجونا اليوم ده من المستشفى وحددو لي زمن المقابله ومما دخلنا البيت بفتش فيها كنت عارف انها خايفه وسلافه اختي الله يديها العافيه ماحتكون قصرت رغم انهم في خلاف دايم لكن كنت واثق انهم حيبقو صحبات شديد لامن يكبرو ..سرحت بي خيالي في شكل مرامي والشامه الزايداها حلا ههههه وبقيت بهبش في راس انفي لامن انتبهت فجاءه زي التقول في زول ضربني هههههه بس كان واضح السبب لقيت مرامي مستنياني وباين عليها القلق ياالله من البت دي ربنا يخليها لي ويحفظها رغم وجعي ده كلو كنت حاتعذب اكتر لو حصل ليها شي كان ...
🍥🍥🍥🍥🍥🍥🍥🍥🍥
مرامي واقفه جمب الباب بتعاين لي لامن رقدت كويس على السرير جات حاجه فطين كفرت لي وشكلها اتأثرت بي حالتي مع انو مرات بحس بيها مابتريدني شديد كده المره امي مشت تعمل لي عصير ....سلافه دخلت قعدت جمبي وبدت تحكي لي عملت شنو من امس حبيبة قلبي كانت متعوده تحكي لي اي شي يحصل معاها بس انا لي اول مره اكون مامع سلافة لاني مع البت الواقفه جمب الباب دي وابت تجي علي وخلاص حرقت روحي .. مرامي مالك واقفه هناك سااي ...جات علي وقالت لي انت زعلان مني
استغربت من كلامها وطريقتو منو القال ليك كده .... طوالي عاينت لي سلافة ..وانا فهمت الحصل زي ماكنت متوقع
مسكتها من يدها وقلت ليها في زول بزعل من صحبو ...حركت راسها بالنفي بس شكلو لسه مامقتنعها ..
قلت ليهم عارفين انو ربنا بحبني لانو كده حقعد في البيت وماحأمشي المدرسه ارتاح وانوم..
مرامي طوالي ضحكت و ردت انا ذاتي امشي احرق نفسي عشان اقعد معاك..
لالا يابت اوعك حاااره
يعني حارقاك يامكاشفي
لالالا انا كيف حارقاني يعني انا راجل بس انتو لسه صغار ماحتسحملو
البت شويه اقتنعت وقعدنا اتونسنا واتغدينا التلاته سوى وقيلنا اليوم داك كلو مع بعض
🍀🍀🍀🍀🍀🍀🍀🍀🍀
وداد دخلت لي ابوها حاج احمد وقعدت جمبو احي ياابوي قلبي واجعني على ود الناس مكاشفي ...الولد شهم واهلو نهائي مازعلو ولا حسسونا بي غلط مرام.....
ليه وداد بابتي ديل ناس اولاد اصول وماتنسي ده قضاء وقدر....
بس السبب بتي لي يوم القيامه حيكون مربوط اسم مرام مع الجرح.......
والبت متعلقه بيهو شديد مكاشفي بقيت اخاف تتعلق اكتر من كده..
وداد يابتي ديل شفع وكلكم لعبتو كده زمان ..... افكاركم دي التخلي الشفع ديل يفكرو بيها ..ادعي ليها وداد بتي ربنا يحفظها ويجعلها من المستورات.
امين ..امين ياارب.... انا حأقوم امشي اعمل لي غدا وشوربه لي مكاشفي تمام......
امشي بتي ربنا يغطي عليك ويحقق ليك الفي مناك ياوداد يابتي....

عواطف جابت صينية القهوه لي محمد الشكلو عينو ماضاقت النوم من امس من وقت الحادثه حقت مكاشفي ومشي المستشفى ولامن خرجوهو بالسلامه ..
راقد في سريرو في نص الحوش وجمبو التربيزه مشغل اذاعة ام درمان بس بالو بعيييببد حتى ماحس بي حركة عواطف الا لامن اتكلمت ابو مكاشفي اشرب قهوه تريحك شويه شكلك تعباااان يااخوي...
الحمدلله على سلامة مكاشفي عواطف ...ربنا يديهم الصحه والعافيه ويخليهم هو واختو ماتعبان ياست البنات بس كنت بفكر اسدد كيف قروش المستشفى لحاج احمد...
اي والله ذكرتني هم الدفعوها وحاسه بي وداد متحسسه كده بي انو مرام السبب وكده ...
عشان كده لازم اسددها ليهم ده قدر لو في اخر الدنيا كان حيصلو وماعندي راسي داير يطق....
سلامة راسك ياسيد الناس دقيقه بس....
🍭🍭🍭🍭🍭🍭🍭🍭🍭
مشت عواطف لي غرفتها جوه وجرت التربيزه وطلعت لي راس الدولاب ونزلت الشنطه وفتحتها وطلعت علب من علب حلاوة الماكنتوش الزماااان وطلعت اربعه غويشات عاينت ليهم وحضنتهم الله يرحمك ياامي قلت ارفعها لي سلافه بس الظروف لازم نسدد دين المستشفى وبرضو مكاشفي الله يدي العافيه ان شاء الله حيكبر ويشتغل وحيجيب لي ولي اختو بأذن الله... شالتهم ورجعت الحاجات فوق وطلعت لي محمد في الحوش وماانتبهت لي سلافه الكانت واقفه خشم الباب وبكت لامن شافت امها وجرت لي مكاشفي توري ولقت معاهو مرام وقعدت حكت ليهم ومكاشفي ذاتو احتار وقال لي سلافه اسكتي ماتبكي انا حشوف امي مالها امشو العبو شويه انتو تمام...
🍡🍡🍡🍡🍡🍡🍡🍡🍡
مرام مرقت منهم ومشت لي امها وحكت ليها انو خالتو عواطف زعلانه ياماما وقاعدة تبكي..
وداد قلبها انقبض ومسكتها وقالت ليها حصل شنو مكاشفي عيان ...
لا لا ماما..طيب في شنو احكي لي بتي خالتك عواطف مالها...
مرام حكت لي امها الحصل كلو وتقريبا وداد فهمت الحاصل ولبست توبها سريع وجرت تلحق محمد قبل مايكون طلع واتصرف في الدهب لقت ابوها في بابا الشارع نازل من عربيتو مع السواق..
وداد مالك جاريه كده بتي في شنو....
الحمدلله جيت ابوي ارح معاي لي عواطف ومحمد نلحقهم عايزين يبيعو الدهب الخلتو ام عواطف للزمن ولي بتها عشان يسددو لينا قروش المستشفى ....
شنو ده كلام شنو لا حول الله ارحكي يابتي ...........
دخلو لي ناس عواطف لقوهم في قعدتهم في الحوش يشربو في القهوه...
حاج محمد قال لي عواطف يابتي جيبي لي كرسي ضهري تاعبني شديد ...
سمح حاج احمد ....
محمد كيفك ...
كويس والله حاج محمد الحمدلله نعمه من ربنا...
الحمدلله ...بس والله زعلان منك انت وعواطف وماخد في خاطري منكم...
عواطف جات وشايله الكرسي في يدها ختتو جنب التربيزه الفيها الراديو وورق جرايد ملفوف شكلو بالغوايش...
من شنو حاج احمد سالتو عواطف انت ابوي في الدنيا دي البزعلك مهما الزعلك اعفي لينا ...
اتناول حاج احمد الملفوف وقال ليهم مرام ابوها خلى لحمه طريه ومشى لميتها زي بتي وشفت ريدتها ليكم وحسيت ربنا عوضه الاخوان بي سلافة ومكاشفي ..ومافي اكتر من انو مكاشفي هو السماها ..
حاج احمد العبره خنقتو وبواصل كلامو ..يااولادي اقول ليكم سر انا رميت طوبة ابوها وحتى حسام ولدي تابع راي مرتو انا الله يعلم لو ماوداد وقعدتها معانا انا وامها كان حيحصل لينا شنو ...
عم احمد..
خليني اختم كلامي يامحمد ياولدي انا ما صدقته لقيتكم انت واولادك بقيتو لي اولاد وليى وداد اخوان واولادك لي مرام اخوانها والله وحياة قعدتي دي انا احلف بعد عشرين سنه ومااظن احضرو بس انتو حتشوفو باذن الله مرام بي اولاد حتحتمي  بــ اولادكم و حيبقو ليها ضهر اكتر من ابوها وخالها..معليش وداد بتي ماتبكي ده نصيبك من الدنيا وانا عافي ليك ..بختو اللقى امو وابو وخدمهم ..
محمد قاطع حاج احمد هسي لزوم الكلام ده شنو عم احمد...
لزومو الدايرين تعملو شين ...
عايزين نعمل شنو نحن....حاج احمد اتناول الملفوف وفتحو وقال ليهم عايزين تسدو حق ولدي لي حق الزول الممكن في يوم لو لقى مرام بتي محتاجه حيقيف معاها ويسندها عايزين تدوني حق الجيره عايزين تعملو شنو اكتر من كده ودموعو كرررر نزلو ...
حاج احمد اعفي لينا الله يرضى عنك والله ماقصدنا....
طيب شيلي الدهب ده عواطف ارفعي ويمين بالله تلاته تاني اسمع كلام زي ده منكم الاتنين ماني داخل لكم بيت ولا قاعد في قعده واحده سامعني...
اي والعفو ياعم احمد .....

المدرسه والمدرسين قدرو موقف مكاشفي المرضي وماحبو يضيعو ليو مجهود سنة وبذات انو مكاشفي زول مجتهد في دروسو و طالب مهذب ومحبوب بين زملائه ومدرسينو ومتوقعين الناس دي كلها انو يتذاع بالعشره الاوئل وهسي الله يستر مع رقدتو دي .....
بقه يذاكر في البيت واصحابو بقو يجيبو ليو الملخصات والمزكرات في البيت ومكاشفي بقه بين رقاد ومذاكره ومراجعه لي سلافة ومرام وبين غيار للحريق الهسي الحمدلله بقه كويس جدا والجلده الفوق شبه نشفت بس الاثار موجوده
🍡🍡🍡🍡🍡🍡🍡🍡🍡
ههههههه سبحان الله اثار تثير العطف والرأفه في قلب كل زول يشوفها بس عند مكاشفي احساس غير ...بقة زي ايقونة بتتعزف اوتارها القشره وخشونة الجروح البداعبه وتبدع فيها لمسات انامل مرامي و عيون مرامي وضحكت مرامي وهي قلقانه داخله ومارقه مرة تسأل ومره تبكي ومرة تحصن ياالله على جمال طلتك يامرام...كل مايجيني طيف ذكراك لامن جيتي وقبلت على الجرح بشفايفك عشان يبقه كويس حسب محدود تفكيرك البرئ بس انا من جواي بقيت كويس من شوفتك ياحبيبه ربنا يخليك لي.....
🍡🍡🍡🍡🍡🍡🍡🍡
مكاشفي سجمي بتتكلم براك....
لالا امي مافي حاجه....
سمح لكن مافي حاجه ...هسي اقرا وخلي السرحان ده بعدين سامع...
مكاشفي دنقر راسو من الخجل ودسدس عيونو في كتبو وكراساتو القدامو ....
الجو بقه مكهرب امتحانات ومذكرات بذات عند ناس مكاشفي حتى انو مرام بقت تدخل بالدس عشان تشوفو ووقت بقبضوها ويطلعوها تضحك هي ويضايق مكاشفي لو بي يدو يقول ليهم خلوها لي لو قعدت حانجح ....
🍭🍭🍭🍭🍭🍭🍭🍭🍭
سلافه ومرام خلصو امتحاناتهم وبقه اسبوع واخونا مكاشفي ينزل امتحانات الشهادة وزعوهو في مركز شويه بعيد من الحي والليله عملو جدول للبتين خاصه مرام جدول توزيع المقابلات وبقوها يوم بعد يوم لمدة نص ساعة ......
مكاشفي قاعد يسمع في ونسة البتين مرة يتشاكلو في منو التتكلم اول ومنو التحكي وسبحان الله مكاشفي رغم قعادو مانسى حلاوة المصاصه حقت كل يوم وهي يوم فاكهه ومره عنب عشان سمعت بابا جدو قال الفاكهه بتخلي الزول زكي وشاطر وبقت تجيب لي مكاشفي عشان يجي الاول ويفوت ولد خالها حسام الممتحن سوى مع مكاشفي ...
جات عواطف يلا يابنات خلاص انتهت الزياره الي الخارج...بس انا لسه ماوريت مكاشفي عملنا شنو انا وسلافه في الشارع قبيل ....لالا ده بكره....امي دقيقه ممكن ...
مكاشفي ... نبهتو بي نظره... القرايه ياولد ..
حاضر امي بس دقيقه ادي مرام حاجه...
طيب سريع يلا سلافه ...مرامي خمسه دقايق وتجيني بره الليله حأوريكم تعملو الكريمه كيف..
حااضر خالتو عواطف...
مرام جات لي مكاشفي تسألو من الحاجه وطلعت جهاز هيتفون اداها ليو وخت فيو شريط واصلا زمان كان علمها استعمالو هي وسلافه كان بغنو وبسجلو صوتهم ويجي يسمعو .... يلا يامرامي شيلي الهيتفون ده وكل ماتعملي حاجه قوليها وسجليها هنا وانا بسمعها كلها....حاااضر ...شالت الهيتفون وجرت طلعت...
وبدت تحكي كل شي حتى لامن طلعو مع امها وسلافه الحدايق ورتو بالتفصيل عملو شنو....وتاني يوم جابت ليو الشريط وهو كان مجهز ليها شريط تاني جديد...
وبدى يسمع في كلام المسجلاهو ...ياخي ده بقي يتبسم ساااااي ويرجع يقرا بي نفسيات عاليه جدا ....الليله من الصباح صحو مكاشفي بدري والصلاة والمراجعه وتسميع الصور لانو الليله قرأن اول يوم ..وطلع عشان يركب ركشه لقى حاج احمد واقف ليو هو والسواق بتاعو وصلوا للمدرسه وراجع معاهو الصور التلاته يس والصافات وص والحمدلله طلع حافط واتفق معاهو كل يوم بسوقو ويرجع هو مع اصحابو...
🎀🎀🎀🎀🎀🎀🎀🎀🎀🎀

ايام الامتحانات كانت صعبه على الكل الام والاب والاخت والجارة الصغنونه .... بحالة التنشنه المصاحبه جو الامتحانات وسلافه الممنوعه من التلفزيون ومعظم الوقت مع مرام الشاغله روحها بتسجيل كل التفاصيل في الاشرطه الاداها ليها مكاشفي لانو برضو بقت زي التلفزيون من المحرمات الي ان تنتهي الفتره ...بس مرام صعب الزول يسيطر عليها ولا قوانين الدنيا كلها تقدر تمنعها من شوفة مكاشفي ....انصاعت لاوامرهم في البدايه بس سرعان مالقت الحل في ملاقاة مكاشفي وده لامن قعدت انتظرت جدها في المظله حقت العنب ههه كانت لسه لابسه البيجاما حقت النوم الصحت بيها....
مرام مالك قاعده هنا حبيبتي ....
بابا جدو عايزه عنب اقطع لي ..
ههههههه جدا ياالاميره ...اتفضلي تأمري بي شي تاني عشان طالع....اقدمك ممكن....
هههههههه وتسلمي على مكاشفي ارح عارفك....
الغريبه حاج احمد ماتفاجأ عكس مكاشفي الاتلخبطت احاسيسو بين شوف ومفاجأة سعيده اليومين الفاتو ديل خالص ماشافها وصبر نفسو بي الشرايط العندو.... سلمت عليهو وادتو الاشرطه الجديده والعنب وضحك وهو بعاين لي حاج احمد وقال ليها يلا مرامي انا ماشي الامتحان ادعي لي اجيب درجه كبيره ...
يارب يارب انا بحبك شديد وانت بتحبني اسمع كلامي وخلي مكاشفي يجي الاول اكتر من احمد حسام ياااارب....
حاج احمد ضحك وقال ليها امين يلا مكاشفي اركب يابني عشان ماتتأخر مرام جوه يلا حبيبتي... باي باي...
🍥🍥🍥🍥🍥🍥🍥🍥🍥
انتهت اخيرا فتره التنشنه اقصد الامتحانات وكل الناس اتنفست من الكبته الكان موجوده ومكاشفي اول شي عمله طلع صندوقو الصغير وجاب الهيتفون التاني الاشتراهو وبدى يسمع في كل التسجيلات العملتها مرام يضحك ويبتسم ويضايق اذا سمع حاجه ضايقته ......
ورجعت القعدات والونسات وتغيب مرام من البيت وقعاده طول الوقت في بيت ناس مكاشفي رغم نقنقت حاجة فطين بس حاج احمد كان راضي ومبسوط وكمان نزلهم التلاته اشتراك في نادي يقضو فترة الاجازه الي ان جاءت بداية السنه الجديده ونتيجة الامتحانات الناس دي كلها متوتره وقاعده قصاد التلفزيون منتظره المؤتمر الساعه 11 وبدي بي كلمه من وزير التربيه والتعليم ومباركتو لكل الناجحين وتمني التوفيق للمااتوفقو السنه دي وبدت اذاعة النتيجه والاولى كانت بت من مدرسه خاصه احرزت مجموع 280 والتاني والثالث والرابع والخامس الي الثامن وكان الاسم واضح ابهج وابكى محمد وعواطف ومكاشفي وضحك وصريخ سلافه ومرام وزغاريد وداد ....انتو لسه ماعرفتو المذيع اذاع مكاشفي محمد الامين مكاشفي الثامن على مستوى الخرطوم بمجموع 274.....
مبرووووك ولدي ..
مبروك مكاشفي ...
ومرام جااات جاريه حضنتو وشااله فووق مكاشفي وهو بضحك الحمدلله انا كنت خايفه مكاشفي ..مكاشفي بيضحك ويقول عشان تعرفي انو ربنا بحبك شديد واستجاب لي دعوتك......
🍁🍁🍁🍁🍁🍁🍁🍁🍁
حاج احمد مما جا ضبح الخروف كرامه وسلامه وبرضو مانسى خروف احمد حسام ولد ولدو وده جاب 255 ومشو كلهم باركو ليهو واتوزعو الاثنين في مدرسة الشيخ مصطفى الامين ... مكاشفي قبول عام في الفصل المنافس ...واحمد قبول الخاص ومعدلو حيحدد يمشي اي فصل تنافس بين اثنين بدى بالدراسه والفصل..... والله اعلم ينتهي وين .....

احمد حسام خالص ماكان بطيق مكاشفي ودايما في حالة شكل معاهو حتى في المدرسه والمدرسين لاحظو الكلام ده وفرقوهم من بعض في الفصول وبذات نتيجه احمد مش ولابد في الفصل الاول ...هو كتر خير الدروس الخصوصيه النجحتو ..ده كان رد حسام لي شذى ام احمد ...
اي انت اقعد حطم لي في معنويات الولد مش كفايه ابوك...
هووووي شذى ابوي هسي سوى شنو كن مادخلتي اهلي ديل مابترتاحي.....
ده ما تصلبط مش اولادك ديل هم الوحيدين الشايلين اسم العيله واسم ابوك وهو خالص مامديهم اهتمامو الماخلو فيو شي الاميرة مرام والجيران العزاز انا مرات بقول محمد ولد حاج احمد مش انت......
ماتنسي انتي البعدتيني منهم وابيتي تسكني في البيت وده غلطي انا السمحت ليك من البدايه كده وهسي سكاتي ده بس عشان المعنويات البتقوليها دي فأكفي الشر يابت الناس وخلي الطابق مستوور...
وهنا شذى جرت واطي برااااااحه وقالت ليو.....انا ماابيت سااي ياحسام انت عارف انا بحبهم قدر شنو بس انا بخاف المشاكل ومادايره اخسرهم حبيبي...
وهسي اعملي حسابك ماتخسريني انا كمان اوكي...
🐾🐾🐾🐾🐾🐾🐾🐾🐾
مرام اليوم تمت الـــ 8 وبدت في الـــــ 9 وانا داير بتي تدوني ليها باللين احسن .....
بتك ..اتذكرتها هسي وين زمان وانا بربي فيها مع ابوي واهلي انت ابو انت وبي خشم مليان تقول بتي...
انا السكتني شي واحد ياوداد عشان اقدر اجي هنا واقول بي خشم مليان ادوني بتي انا سبتها ليك الفترة الفات دي كلها ومااتكلمته...
ده بعدك ياسمير...وداد خلاص فقدت اعصابها ووقف على حيله وتبع سمير وهو بهدد فيها
وداد احسن ليك انا بس بحترم الراجل القاعد بينا...هنا حاج احمد رده وين احترامكم ولا ابوتكم وامومتكم ..انتو اثبتو لي قدر شنو انتو انانين ومامراعين لي بتكم انتي وداد مافارقه معاك احساس البت والممكن يحصل ليها لو اتجرجرت في المحاكم وانت ياسمير بس همك مكايدة وداد ومما جيت ماسألت عن بتك ذاتها عشان تسلم عليها دي ابوتك حتبداها كده وحتراعيها كيف ...استهدو بالله الاتنين واقعدو عشان نلقى حل مرام محتاجاكم الاتنين ووجود كل واحد منكم مهم بالنسبه ليها ماتكسرو بي يد البت دي ....
استغفر الله استغفر الله ردد سمير ومن وراهو وداد وقعدو للاتفاق.. اخيرا قعدتو اول شي وداد يابتي مرام كان ابيتي كان رضيتي سمير ابوها ومحتاجاهو زي مامحتاجاك وسمير رغم عدم اهتمامو بيها بس هي بتو ومن حقو يطالب بيها في اي وقت ...وانت ياسمير ياولدي الله يهديك انت عارف بالقانون ممكن انا بي اشارة اوقف اي شي واقوم محامين البلد دي كلها لانو مرام بتي انا مابت وداد بس لكن انا براعي لنفسية الاب جواك واحتياجة البت لي ابوها في الجاي عشان كده لو بترضو بي حكمي انا من راي انو تنظم جدول ياسمير وتحاول تتقرب لمرام وتحدد مواعيد ان شاء الله تبيت معاك بشرط مايتأثر مع قرايتها وكده حتكونو ضمنتو وجود البت بي نفسيه كويسه ..
وافقت وداد على مضض وسمير لسبب ما وافق بدون اي اعتراض...
في اللحظه دي جات الحبشيه وقالت بابا الغدا جاهز ....
حاج احمد وقف على حيلو وقال لي سمير انت ماغريب يلا اتفضل الغدا وهنا مرام جات داخله البيت بعد ماتمت ونستها مع مكاشفي ومما دخلت جرت لي حبيب قلبها وابوها الرباها بابا جدو حضنها وسلم عليها وقال ليها جدو انا مش قلت تاني مانتأخر كده عند الجيران عيب...
ردت بي خجل وهي مدنقره راسها في  جزمتها وهي بتهوزز في كراعه وجدها خاتيها على رجليو ..اي قلت معليش تاني والله مابعمل كده ...
هههههه عارفك شاطره سلم على بابا سمير .
ازيك بابا سمير...
سمير اتردد وحسم ترددو لامن لاحظ كل الوجوه منتبه معاهو ....فمسك بتو وحضنها ...
وبعد كده قعدو في الصفره واول سؤال سألو حاج احمد لي سمير ياخي حاج سليمان كيف ...
سمير زي الضربتو كهربا وقرب يتخنق الا وداد ناولتو مويه على مضض وهي بتعاين ليو بإزدراء واضح ...ابوي اقصد الله يرحمو انت ماسمعته ولا شنو..
إنا لله وإنا اليه راجعون والله ماسمعته انت وقاطع اخبارك فعلا لو حي ماكان خلاك تقطع كده 6سنين ياسمير ياولدي ....اكيد عرست وعملت اولاد..
سمير برد وهو بعاين لي وداد اي وعندي ولد وبت ...
وداد بي استهتار هي ذاتها صح هدى بت خالك...
سمير رفض يرفع راسو.....
حاج احمد اخد تنهيده وقال ربنا يكتب الفيو الخير مرام برضو لازم تعرف اخواتها وهم يعرفوها ...
اي اي عم احمد ده قصدي والله العظيم...
حاج احمد عاين ليو كده وقال خير ياولدي.....

بعد وداد قامت مع بتها دخلو الجهه التانيه من البيت حاج احمد اخد قعدة طويله مع سمير سألو فيها عن زمن وفاة حاج سليمان وليه مارسلت لينا يابني..مهما حصل بينا بتك ومن حقها علينا نجي نعزي في جدها ..
اتوتر سمير وحاج احمد لاحظ الشي ده وخلاهو ياخد راحتو في الكلام لامن بدى كلامو بأنو الوفاة كانت بعد سنة من تلاته شهور من طلاقهم هو ووداد وانو الوالد كان زعلان جدا على الطلاق ده بس كان امر محتم بعد تعامل وداد لي وشكوكها البفت تخنقني....
بس ماتنكر ياسمير انك بعد شهر اتزوجت هدى اللي على مااظن كانت سبب المشاكل وانت كده اثبت انو تصرفات وداد ماكانت مجرد شكوك....
وللمرة التانيه لاحظ حاج احمد التوتر والعرق البقي ينزل من سمير وبقي متأكد انو في حكاية ورى الكلام ده وقرر لازم يكشف الحاصل شنو وبذات انو سمير ماالراجل البمتلك حنية الاب ولا ده السبب الجابو ليهم لانو سلامو كان فااااتر جدا لمرام .... تمو قعدتهم وعملو جدول لملاقاة سمير ومرام ولي قدام حيخلوها تبيت مع اخواتها لامن تتعود عليهم .... ولامن جا يمشي اصر حاج احمد انو السواق لازم يوصل سمير وده كان وراهو هدف تاني لي حاج احمد......
🍂🍂🍂🍂🍂🍂🍂🍂🍂
الصباح حاج احمد وصلو تقرير كامل عن شغل سمير ومحل سكنو وكمان عرف الدافع الخلى سمير يجيهم بعد 6سنين وهو انو داير ينقل وصاية مرام عليها ويبقي الوصي على كل ممتلكاتها وده بعد اكتشف انو ابوهو حاج سليمان الماعندو غير سمير ماات وهو مسجل كل املاكو بي اسم مرام ده غير غضبو على سمير ومرتو هدى ونقل الوصايه لازم يتم بي اي صورة عشان ينقل الممتلكات بيع وشراء ومن بعد كده يرمي البت من جديد وقرر حاج احمد انو يمشي ويواجه سمير ومرتو بالامر ده .......
🍀🍀🍀🍀🍀🍀🍀🍀🍀
لاحظت وداد انو مرام اتأخرت وماجات من النادي ومشت تسأل عواطف اذا سلافه جات لانو يوم البنات مع بعض ومكاشفي يومو بكره وهنا اتفاجئت وداد بالسمعتو من سلافه.....
قلتي شنو ....
جا واحد عمو ساقها معاهو .....
شكلو كيف ..قال ليكم شنو .اهدي ياوداد تعالي بيجاي ياسلافه يابتي..
عواطف ساقت سلافه براحه قعدتها بعيد من وداد البقت زي المجنونه وبتكورك..احكي لي ياماما قال ليكم شنو وجاكم وين...
حاضر امي كنا واقفين مستنين عمو السر السواق بتاع بابا جدو جا واحد واقف بعيد نادى مرام ..اخدت نفس سلافه وواصلت ..شفتي ياماما مرام لامن قبلت ليو قالت هي ده الراجل عمو منو ..عمو منو...
قاطعتها وداد عمو سمير
اي اي خالتو عمو سمير عندو شامه جمب خشمو زي مرام...
واي ياعواطف سجمي الراجل خطف بتي القاها وين مرام تاني....
استهدي بالله كده نتصل بحاج احمد نحكب ليو هو حيتصرف وينو تلفونك....
تررررررن ترررررررررن تررررررررررن تررررررررررن ترررررررن تررررررررن
الي ام انقطع الخط وحاج احمد مابرد ومرام ماظهرت كررو محاولة الاتصال تاني وتالت ورابع والتلفون مابرد في النهايه قررو وداد وعواطف يتصلو بي حسام ...
والاخير مما سمع الحكايه فهم نصها ونصها جا جاري يفهمو وصل البيت كانت الساعه 5ونص ..
ده مامن عادة ابوي انو يطلع بي عربيتو برااااااو ويتأخر ومايوري زول ...
يمكن مرام معاهو اصبري وداد
اصبر وين حسام قلبي قابضني شديد في حاجه حصلت والله جد....
حاجة فطين مسكت سبحتها تسبح وتدعي محمد وحسام واقفين بره في الجنينه وبيحالوا كل زول بي تلفونو لامن التلفون بتاع حاج احمد قفل وده اخر صله ...
مكاشفي قاعد في طرف الحيطه ببكي وبقول يارب مرامي تكون كويسه يارب.....
وداد دخلت في حالة تانيه وعواطف بتصبر فيها .....
في عز الجوطه واللخمه الحاصله دي اذا بها تلفون حسام يرن ...
الووو السلام عليكم ..
وعليكم السلام...
حسام احمد التجاني...
ايوه نعم ....
اسفين بس ممن تتفضل عندنا هنا في قسم الصافيه ضروري...
ابوي حصل ليو حاجه....
ياريت تجي وحتفهم الحاصل وشكرا...
🍥🍥🍥🍥🍥🍥🍥🍥🍥
حسام وقع من حيلو محمد في شنو وهو بمسك فيو وكل ناس البيت جو جارين ...
ابوي ابوي قالو اجي قسم الصافيه ...
دورو العربيه محمد وحسام ووداد وشخص اخر ركب معاهم من غير مايحسو بيو مكاشفي ...
🎀🎀🎀🎀🎀🎀🎀🎀🎀🎀

السلام عليكم ...
وعليكم السلام نعم اي خدمة...
اه اسف انا حسام احمد التجاني اتصلتو علي اجي عليكم اصلو ابوي...
ايوى طيب دقيقه اهدى استاذ اتفضلو هنا في مكتب الضابط المناوب وهو وحيوضح ليكم اي شي واي استفسار بي كل التفاصيل...
🌀🌀🌀🌀🌀🌀🌀🌀🌀
تحياتي.جنابو ديل اهل المجني عليه وصلو..
ابووي..
دي اخر صرخه سمعتها من وداد اختي وبقيت فجأه انا المسئول من اعرف الحاصل ومن انو اشوف اختي وافتش مرام واشوف منو العمل كده ..بس سبحان الله ربنا الهمني بي كلمة إنا لله وإنا اليه راجعون ومن اللحظه دي حسيت بي قوة وشجاعه ولقيت نفسي بمسك اختي برفعها الكرسي واتصلت على عم السر السواق يجينا هنا ...من غير مايوري امي حاجه ومشيت سقت الضابط بالجنبه يفهمني الحصل شنو وابوي وين هسي...
والله ياسيد حسام كل التفاصيل العندنا هسي انو جانا بلاغ من الحلفايا بأنو في صوت اطلاق نار في منزل الجاني وفورا اتحركنا كل اللقيناهو ام وطفلين وهي ماسكه اولاده وبتقول هو القتل وساق البت ومشى انا ماعندي دخل ...
هنا قلت ياالله رحمتك ولطفك ....الجاني اسمو سمير سليمان...
ايوه فعلا بتعرفو...
ده طليق اختي والبت الساقها بت اختي اختطفها الليله من النادي وياريت تصرفو نلحقها قبل مايعمل فيها شي...
وهنا حسيت زول ماسك يدي وبقول لي عمو حسام انا خايف قبلت لقيتو مكاشفي ...
مكاشفي الجابك شنو ولدي لا حولاولاقوة الا بـ الله..
عمو حسام مرامي وين...
حنلقاها...ماتخاف انت الجابك شنو وجيت مع منو...
معاكم انا داير مرامي عليك الله ارحكا ليها حيقتلها زي ماقتل بابا جدو....
وهنا لي اول مرة دمعتي تنزل وحضنت مكاشفي وبكيت على قدر قدرتي وقلت ربي وكيلي ووكيل الغافلين ...مرام امانة عندك ياالله ...
😭😭😭😭😭😭😭😭😭
استلمنا الجثمان من المشرحه بعد اتحدد اسباب الوفاة اطلاق رصاص في القلب والبطن ادت الي الوفاة بالحال ودفناهو في مقابر الصحافه وجات اختي اسلام وراجلها هاشم من كندا فور سماع الخبر...
مات ابوي قبل مايودعنا وقبل مايوريني اعمل شنو واتصرف كيف اول مره احس نفسي صغير وصغير شديييييد والكل محتاج لي اولادي اللازم انقلهم هنا عشان ماممكن اخلي امي ووداد براهم ..ووداد الفي حاله مايعلم بيها الا ربنا بقت بس قصاد الدربات وحقن مهدئه ...وامي المفاجاءه دخلتها في كومة سكري مرقت بي الله وجلاله ..ولا حبيبة قلبي مرام الله يامرام الله ياحبيبة جدك وعد علي الا الموت يمنعني اجيبك يابتي واخد بي تار ابوي من الكلب ده ...
مسكته التلفون اتصلت على الضابط المتحري في القضيه وسألتو من المستجدات ...
وقال لي انو حولو هدي لوكيل النيايه واخر اخبار من سمير انو ركب من الميناء البري متجة لي مصر وادو تعليمات لي حرس الحدود بي كده....
وطلبت منه بالتلفون انو اجي واقابل هدى دي اذا امكن وافق واتفقنا على بكرة الساعة 10......
♻♻♻♻♻♻♻♻♻
يمكن وقت اتحرقت ماخفت كده واتزكرت شرايط مرام مشيت جري اسمعهم زي البطمن نفسي انو مرام كويسه وحترجع لي واول واحد اسمعو مرام وهي بتحكي كيف انها صلت ودعت لي ابقي كويس وربنا استجاب ليها ....طوالي مشيت صليت وقعدت ادعو الله وفجأه حسيت جمبي زول ببكي قبلت لقيتها سلافه ...
قلت ليها ماتبكي ياسلافه مرامي جايه ودموعي جاااريه خايفه اكتر مني سلافة ذاتها...
🍁🍁🍁🍁🍁🍁🍁🍁🍁
اليوم ده قيلناهو بين تعازي واسئله والحمدلله في محمد نعم الجار والاخ والله ياابوي ليك حق الله يرحمك وقف معاي وقفة رجال عمري ماحنساها ليو وكان متحرك معاي في كل التحركات ومتابع معاي اي شي حتى غسيل الجنازة غسل معاي وهو الوحيد اللامن قلدتو بعد دفن المرحوم استمديت منو وجود الاخ الكبير والاب الراحل....
جا الصباح واتحركنا انا ومحمد وهاشم لمقابلة هدى ومحاولة معرفة اي شي يفيدنا...بس تأتي الرياح بما لا تشتهي السفن وده الحنشوفو في الفصل الجاي...
🎀🎀🎀🎀🎀🎀🎀🎀🎀🎀
الى اللقاء في الحلقة القادمة
🎀🎀🎀🎀🎀🎀🎀🎀🎀
الجزء 12
وصلنا القسم ودخلنا طوالي مكتب المتحري وبعد ماقعدنا شويه اعتذر عن الانباء الحينقلها لينا ...انا حيلي لامن برد خير ياجنابو مرام حصل ليها حاجه...
لالا مرام حسب اخر اخبار جاتنا انو هي كويسه وحتكون كويسه لانو سمير من مصلحتو مرام مايصيبه سوء ...
افندم ..رديت وانا خلاص على الاخر زهجت من شغل القطارة ده .. بس وقفني محمد لامن عصر يدي واداني نظره بس تشبه نظرة ابوي الله يرحمو وطلب من الضابط يكمل ...
وهنا الضابط سرد لينا ابتداء من العرفو ابوي الله يرحمو كلو وسبب مشيتو لي بيت ناس سمير وفي نفس الوقت سمير في ناس من الحلة قالو ليهو في ناس سالو منك ولامن اتصل بالبلد عرف انو حاج احمد برضو اتصل بيهم ومن هنا عرف منو المتابعو وبقت الرؤيا واضحه لي حاج احمد الله يرحمو سبب جية سمير وبما انو لسه الوصايا عند وداد وفضل ليها سنة وتتنقل ليو خاف انكم تحولو الاموال او تجمدوها او اي شي ماعارف فكرو المريض مشى لي وين وهنا الحل الوحيد الكان شايفو يخطف مرام وللأسف صادف دخول ابوك البيت ومرام بتصرخ عايزه ماما وبابا جدو ..ولامن شافت ابوك الله يرحمو جرت عليهو وحضنها ودساها ورى ضهرو ده حسب رواية الشاهده الوحيده هدى ....
هنا انا ماقدرت استحمل وهجت شاهده دي سبب المشاكل ابتداء من طلاق اختي ولي قتل ابوي...
معليش ياسيد حسام بس ماعندها دافع وبالمناسبه هي ساعدتنا كتير وممكن عن طريقها نصل لي مكان سمير اذا اتعاونت معانا وعشان كده انا عايزكم تتكلمو معاها بي هدوء ومن غير عدوانيه مهما كانت الاحاسيس الجواكم لازم تتحكمو فيها عشان نقدر نحن وانتو نحقق العداله ونصل للمجرم ده ونرجع مرام ودي بذات حتكون بي حالة نفسية سيئه جدا لانو شافت جدها مات قدامها ووقعت داخت في وقفتها دي ورفعها سمير كده وطلع بيها جري ده طبعا حسب كلام هدى ...كده اتهيأ لي بقيتو فاهمين الحاصل....
🍂🍂🍂🍂🍂🍂🍂🍂🍂
انا دنقرت في الواطه وسرحت بعيد بين ابوي وشجاعتو ومسدس مصوب عليو ومرام وطفولتها الانتهكت لامن يموت قدام عيونها ابوها الرباها وجدها ...والله مااخليك ياسمير ياكلب نطقت بي كده من غير مااحس بي روحي ...
الضابط نبهني بي كلامو ياسيد حسام الانفعال هنا مابنفع لازم نتحكم في انفسنا شويه ياسيد حسام ..
🍀🍀🍀🍀🍀🍀🍀🍀🍀
نادو هدى وجات وبي صراحة بعد الله ويامين مسكت لجام غضبي منها وخليت محمد وهاشم بس يتكلمو معاها ويمكن هي حست بي كده لانو في نص كلامها وبي كل بجاحه بتقول لي الوالد الله يرحمو ....
قربت انفعل واكورك فيها الله لايرحمك انت لا قبيلتك كلها بس محمد لحقني وضغط على كتفي وقال حسبي الله ونعم الوكيل في الكان السبب .....
🐾🐾🐾🐾🐾🐾🐾🐾🐾
طلعنا وشكلو حيطلعوها هي ورانا وبقي خيطنا الوحيد هدى ومتابعة سير سمير بس الكلام ده اوصلو لي اختي وداد كيف ياربي ساعدني الله يرحمك ياابوي والله كنت راجل صنديد وثابت في كل المواقف ...
🐾🐾🐾🐾🐾🐾🐾🐾🐾
وصلنا البيت واول زول لاقانا مصنقر في المصطبه بره وخااتي ايدو على خدو مكاشفي حبيب مرام وصديق عمرها انا ماقدرت انزل بس بقيت اعاين ليو واتذكر يوم الحادث بتاعو وبكى مرام سبحان الله زي كان جرس بنبهنا للحيحصل ده اللحظه دي ندمت شديد لقعادي بعيد من ابوي وسبيت للنسوان ومتابعتن وقررت من اليوم ده اتبع اسلوب تاني خالص مع شذى وياترضى ياتمشي هو الغالي مشى تاني في شنو ...صحيت من شردتي على جر مكاشفي لي يدي وبيسألني مرام لقيتوها ولالا ...ومحمد ابو واقف بعاين لينا والدمعه في عينو وجا حضن مكاشفي ومسكو من كتفو وهزاهو والله العظيم حنلقاها وحاجيب ليك يامكاشفي ...
مكاشفي اول مره يبتسم من يوم الحصل ..ضحكت على روحي ياريت لو بقيت زيك يامكاشفي ...
دخلنا جوه وقعدت جنب اخواتي الاتتين ومسكت يد وداد وبديت اطمنها بي كلام انا ذاتي مامقتنع بيهو بس لازم اعمل كده لانو كده حأفقدها هي برضو الحمدلله شويه جية اسلام ساعدتني وكانت ضهر هي وعواطف لي وداد ..وشذى ماشاء الله ماسكه البيت زي الطلقه سبحان الله مغير الاحوال ان شاء الله خير .....
🎀🎀🎀🎀🎀🎀🎀🎀🎀🎀

حسام هسي نحن تمينا شهر ومافي خبر من مرام بتي ....
غلبني ارد لي وداد بي شنو سمير شكلو في ناس ساعدو من حراس الحدود وبقينا في البلمنا فيهو في مصر اتصلت بي كل الناس البعرفهم وبالسفاره هناك في مصر بس برضو مافي شي زي البنفتش ابرة في كومة قش ......
طمنت وداد وقلت ليها الدايرو ربنا بيحصل وطلعت على امي قعدت معاها شويه اطمن عليها بذات صحتها ماعاجباني والزاد قلقي كلامها الحكتو ده ...
ده كلام شنو ياامي...
ده الحاساهو ياحسام ياولدي انا مابقعد كتير خلي بالك من اخواتك وبذات وداد امانة في رقبتك لاتهينها لاتذلها انت كان مرتك ومرام لو ربنا جمع بيها ابقي عشره عليها ياكا ابوهم ووليهم بعد احمد الله يرحمو...
امي الله يرضى عنك ماتقولي كده والله محتاج ليك ياكي سندي بعد ابوي وكبيرتنا...
ابتسمت امي وقالت لي حتقدر عليها ولد احمد التجاني ماهين راجل من ضهر راجل امسك في محمد الامين وابعد هاشم من حق اسلام احفظو ليها لليوم الاسود وشذى مرتك بت ناس ماتبقى قاسي عليها هي بس تابعت كلام امها في البدايه بس والله البنيه ماقصرت حن عليها شويه ...
امي...غلبني اكمل الدموع والعبرة خنقت صوتي قمت من جمبها ومشيت طوالي لي محمد الامين لقيتو قاعد مع عواطف قلقانين وواقفين على حيلهم ....
في شنو مالكم ياجماعه...
مكاشفي ياحسام من الصباح مالاقنو...
شنو ..كيف يعني....
والله ده الحصل قال لي سلافه ماشي افتش مرامي ابوي وعم حسام مادايرين يجيبوها....
لاحول الله ارحكي معاي القسم
🐾🐾🐾🐾🐾🐾🐾🐾🐾
اتحركنا على القسم انا ومحمد وبلغنا بالفقدان وقالو ماحيقدرو يفتحو بلاغ رسمي الا بعد 24 ساعه ونصحونا نصبر لي بكره لو ماظهر حيستلمو الموضوع هم .....
طلعنا منهم وانا سابي للشرطه والخدمات البقولو عليها للشعب وهي كلها اهمال ...بس ده ماوقتو محمد حالتو صعبه وقلت ليهو كدي نمشي البيت ممكن يفقد الامل يجي راجع ...وفعلا قبل مانصل البيت اتصلت علينا عواطف بي انو مكاشفي جا مع الضابط المتحري بتاع الصافيه ....تخيلو الولد ده سبحان الله...
وصلنا البيت لقينا الضابط سلمنا عليهو وحكى لينا انو مكاشفي جاهو في القسم واتخلع لامن شافو ولما سالو انت منو والجابك شنو ...عرفو انو ولدنا وماحبي يتعبنا قام جابو لينا وبالمره يطمن على حالنا ...وطلب مننا نهتم بالطفل ونفسياتو لانو شكلو متعلق بالبت شديد وسلم علينا واعتذر من المقيله وطلع...
دخلنا نشوف مكاشفي لقيناهو ماسك صورة لي مرام وببكي ....
مكاشفي انت راجل في راجل ببكي...
وهي بت ومعاها مجرم حيقتلها لو مامشينا لحقناها ....
حضنتو شدييد بحاول استمد من شجاعتو دي وبدعي ربنا يصبرنا على الجاي....
😭😭😭😭😭😭😭😭😭
بعد اربعة شهور اتوفت امي سبحان الله كانت حاسه بي انها حتلحق ابوي وفعلا لحقتو في غمضة عين ....
سنة كانت صعبة علينا من كل النواحي وداد كانت تعبانه شديد ولقيت الحل الوحيد نمشي الحج كلنا وفعلا مشينا وحجينا لي امي وابوي الله يرحمهم ....وداد الحمدلله بقت احسن كتيييير واحتسبت امرها لله ...
بعد الحج اسلام وهاشم طوالي رجعوا كندا وصيت هاشم عليها وفهمتو انو اخواتي الاتنين بقو عيوني لو واحده بس دمعت ساااي قبل ماتشكي بحس بيها والبزعلها زعلني ...وهاشم اصلو بخاف مني كانت بتدعمو زمان امي وهسي ماعندو زول حيضطر يحترم نفسو....رجعنا انا ووداد وشذى والاولاد البيت الكبير واول شي عملتو اقنعت محمد يقدم للمعاش الاختياري ويشتغل معاي وبي قروش المعاش صلح بيتو وبناهو طابق والحمدلله الامور كلها راقت الا موضوع مرام كل زول فينا جواهو الف سؤال عنها بس مافي اي رد سافرت مصر بي نفسي كم مره وكل مره برجع بي خفي حنين ....
🎀🎀🎀🎀🎀🎀🎀🎀🎀🎀

سنتين بالظبط يامرامي مرت من مقتل حاج احمد واختفائك مرامي وتبعو وفاة حاجه فطين طبعا ماحتكوني عرفتي بي خبر وفاتها بس ماتخافي انا اي حاجه تحصل حاوريك ليها طيب بس انت حتجي بتين وقاعده تعملي شنو انا ممتحن السنه دي للجامعه عايز اقراء ادارة اعمال عشان ابقي شاطر زي عمو حسام طبعا سكنو جنبنا هههههه عارفك حتقول لي احمد كيف معاك ياستي احمد ولدو بقي زول كويس وبقي صحبي كمان ......
مكاشفي مكاشفي....
اي امي جاي...... مرامي انا ماشي امي بتناديني لي بعدين حبيبتي باااي...
قفلت جهاز التسجيل ومشيت لي امي شفتها عايزه شنو وجيت راجع تاني لسرحاني في مرام وجيتها ...جاني احساس انهم خلاص كلهم رضو وسلمو بأنو مرامي خلاص ماحتجي...وصراحه انا ذاتي بقيت احس انو مااظن نتلاقى هسي يمكن بعد 30 سنه او 50 نتلاقى ..... لكن والله جواي احساس قوي انو حنتلاقى بس بتين يامرامي بتين.......
🌺🌺🌺🌺🌺🌺🌺🌺🌺
وداد بتعاين في صور بتها في البومها الخاص جات شذى تناديها للغدا ...
وداد قومي حبيبتي الغدا جاهز.....
مفروض اليوم يكون عمرها 10 سنين اذا ..اذا كانت حيه ياشذى ...
هنا وداد غلبه تستحمل وبقت تبكي قبل مايد شذى تصل ليها وتخفف عنها صوت مكاشفي وصلها ببكي وبقول ...ان شاء الله حيه انا حاسي بي كده والله خالتو....
مكاشفي حبيبي تعال لي ولدي....
🌸🌸🌸🌸🌸🌸🌸🌸🌸
شذى غلبه القعاد ومشت نادت حسام يجي يتكلم مع وداد ومكاشفي ...وقدر يقنعهم وطلعهم للغدا بس والله الاكل كان مسيخ للكل مكاشفي قعد معاهم في الصينيه بعد اصرت وداد عليو وبقي يدخل لقمه في خشمو ولقمه لي وداد....وداد كانت بتاكل والدموع ماليه عيونها كانت بتشوف مرام في حنان مكاشفي عليها الوحيد الكان بخفف عليها محنه طووول السنتين الفاتو ولحدي اليوم
🎓🎓🎓🎓🎓🎓🎓🎓🎓
وهو اليوم ماشاء الله خريج من جامعة الخرطوم قسم ادارة اعمال هو احمد الليله تخريجهم والاسرتين بستعدو للتخريج وصلو النادي وحضرو الزفه ومكاشفي طلع مع امو وابو ووداد المسرح واستلم الشهاده وتبعه صوت المعلق يهدي مكاشفي الشهاده للغائبه الحاضره مرامي...... وداد حضنت مكاشفي بكت بصمت .
🎓🎓🎓🎓🎓🎓🎓🎓🎓
بعد انتهاء حفل التخريج محمد وحسام كانو عاملين برنامج جميل بتاع عشاء على اليخت في وسط النيل وفي نص العزومه والبهجه احمد حسام اتقدم لي سلافه وبقت الفرحه فرحتين والناس كلها قامت تبارك وجات عواطف لي مكاشفي عقبالك ياولدي ...
لالا ياحاجه خلي احمد يخارجنا من البت ونشم نفس انا وانتي وابوي....
كده يامكاشفي ..طيب عنديه فيك احمد تعال نعرس بعديو....
احمد نطه من محلو لا والنبي مكاشفي الله يرضى عنك انا ماصدقت وافقت .....
ضحكو وفرحو ورجعو البيت على وعد العرس يكون بين العيدين ويكون مكاشفي لقى عروس ....
مكاشفي مما رجع مسك سجل صورة وصوت كل التفاصيل لي مرام ...طبعا عمل نسخ لي تسجيلاتها العندو وتسجيلاتو ليها في ملف خاص الباسويرد بتاعو مرامي ومكاشفي
قال ليها احمد خطب سلافه ومصرين يخطبو لي انا كمان يامرامي اتخارج منهم كيف حبيبتي ...انتي عملتي شنو وقريتي شنو ...
انهى التسجيل ورقد يفكر في الراجيو من بكره حيستلم وظيفتو في الشركه محلو موجود والحمدلله كده اطمن على سلافه احمد زول كويس وحيحافظ عليها ويختها في عينيو ...بقي يفكر في حالو هو لازم برضو يرتبط ومصيرهم كان ماالليله بكره ..استغفر ربو وتلى المعوزتين والاخلاص واية الكرسي ..وناااام

اسلام وصلت خامس يوم لعيد رمضان طبعا لحضور الزفاف حق احمد وسلافه والبيت جايط تجهيزات من ضربان جير وتغير ديكور وفرش الشقه الفوق لي احمد وسلافه ومكاشفي بهناك برضو في بيتهم اعدو العده من تغيرات في شكل البيت وتلبية متطلبات العروس من مشي للسوق وجري المحلات ...واتفقو الاسرتين انو المناسبه تكون واحده خاصه انهم عقدو ليهم في 27 رجب الفات فعملو حنتين كبيره وصغيره ويوم مفتوح فطور غدا والعشا كان في صالة على ضفاف النيل الحبيب الناس كلها اتجمعت الاهل والاحباب والاصحاب ..سلافه طلعت اجمل من الجمال واحمد برضو ماشاء الله عليهو ......بس بالجد الكان لافت الانظار والاعجاب بطلنا مكاشفي بي طول القامه وعرضو وضخامة حجمو وده نتيجه للرياضه المتعود يمارسها مكاشفي من صغير وزاد عليهو البدله اي بت سنجل اتجهت عليهو واي ام عندها واحده راكناها مشت لي عواطف..... مكاشفي كان مضايق جدا من التصرفات دي ومستني بتين الحفلة تخلص وقف بره يشرب سيجاره ..كان واقف قصاد النيل والصاله والصخب ده وراهو وفجاءه انتبه لوجود زول معاهو بره ...ودي ماكانت الا واحده ست او بي تعبير ادق انسه ......
........انتبهت لصوت مسج ولامن ركز على جهة الصوت ماكان الا واحده احلى من القمر وزايدا حلا كانت واقفه وبتعاين للنيل بي كامل اناقته شكلها من المعزومين للحفله وماعجبها الجو الصاخب الجوه دي وطلعت بره زي ...كانت واقفه وحركة الهوى بترسم لوحة مع تحركان ضفايره وانعكاس الانوار عليها كمل اية الجمال ..
ماشاء الله...
🌀🌀🌀🌀🌀🌀🌀🌀🌀
انتبهت ضيفتنا لوجود زول معاها وقبلت عليهو ..افندم
سلام عليكم ..مكاشفي محمد اخو العروس الجوة دي....
هههههه ( ضحكه رنانه ) ماريا فريد ..دفعة العريس الجوة ده....
ههههه تشرفنا اانسه ..صح
نعم وانت برضو باين عليك....
ليه مكتوب علي.....
لا بس شكلك جنتل ماالنوع البخلي مرتو براها.....
اطراء افهم ولا نوع من المجاملات اللحظيه...
باين شنو علي من عيوني.....
مابعرف اقرى لغة العيون وبذات الجميله دي ......
لكت اكيد بتحس...
♻♻♻♻♻♻♻♻♻
صراحه غلبني الرد البت شفته شكلها ومانوع البنات الهمهن يصطادو ليهم عريس والسلام...صحيت من سهوتي على صوتها بتستأذن ومشت من غير ماتستني ردي..دايره اوقفه اناديها صوتي ماطلع والادهي والامر ظهرت لي واحده تانيه بت صغيرة بي ضفيرتين طوال ماسكه حلاوة المصاصه وبتعاين لي ...قلبي عصرني ودخلت جووه والغريبه مالاقيت ماريا فريد خالص جوه وسط المدعويين وشكيت في لحظه انو دي واحده جنيه من البحر طلعت لي ورجعت تاني ....وفجاءه لمحت عثمان صاحب احمد الانتيم وهو معاهو كم بت ندهته عليهو جاني طوالي وسقتو على بره وطوالي داهمتو بالسؤال قبل مايبدا كلام معاكم واحده اسمها ماريا فريد ..
🍂🍂🍂🍂🍂🍂🍂🍂🍂
الزول ده نطط عيونو وبقي يقول لي مالها حقيقه احترت في لحظه لحركتو دي بس اهتمامي الاكبر في انو كيف اصل ليها ...
عثمان جيب رقم تلفونها وبس وعلى الله القاهو مقفول سامعني بظبطك وعارفني كويس..
عثمان اداني الرقم بس نظرات التردد اللحظتها في وشو اداني احساس احتمال يكون في شي بينهم وقررت اتاكد لو عندها حاجه معاهو اسحب نفسي ....وفعلا سالتو انت مالك عندك شي بربطك بيها اخوها حبيبها حاجه..
لالالا ياخي بس هناي استغربت لميت فيها وين ....
قلت ليو النيل ده ومشيت خليتو في حيرتو...
مامدام مافي شي بيناتهم انا اتكل على الله واتصل عليها...
تمينا الحفله وجرتقنا العروسين وهم طالعين عيني قبضت لي لحظه عثمان بتكلم مع احمد والتاني بسمعو بي انتباه وداير امشي عليهم اشوف الحاصل شنو نادتني امي واتلخمنا بي وداع العروس القلبي اتقطع في وداعها بس الطمني ربنا خلاني اودعها مازي مرام اختطفت في لحظه ولا ادتني فرصه اشوفها حتى نظره اخيره
الحمدلله..الحمدلله

وصلنا البيت بعد ودعنا العروسين ...والله اول مادخلته البيت حسيت بي وحشه غريبه في البيت خلاص ياسلافه مشيتي.... زي مرامي بس الحمدلله حدك هنا الجيران ووقت ماندورك بنلقاك بس الغاليه المشت من غير رجعه..... دخلته غرفتي غيرت ملابسي واستلمت الجهاز اوري مرامي العملتو كلو وحكيت ليها عن ماريا اللاقيتها واختفت فجأه...لقيت نفسي بنهي التسجيل وبتناول التلفون ومحتار في اتصل ولا لا خاصه الساعه كانت 2 صباحا ....
في النهايه قررت اشوف الواتس لو شغال ابعت مسج ..... وفعلا لقيتها متصله ولقيتها بعيده علي كونو اطلع واتصل وجرس وترد ...بعته ليها مسج كتبته ليها
سلام عليكم....
ياهلا......
المصحيك شنو لي هسي.....
مستنياك كنت...
هو بينا اتفاق او موعد...
لا ....احساس...
شكلك حساسه شديد....
ما طوالي .....
ماريا.....
ايوة مكاشفي.....
ممكن اتصل .....
...........
الووووو يابت انتي جيتي من وين...
ههههههه من هنا.....
لا بالجد اختفيتي وين قبيل...
والله كنت مصدعه وطوالي طلعت.....
اسف اذا شلت رقمك من غير اذنك....
ههههه اداك ليو احمد ياحليلو ..ربنا يسعدو ...
لالا عثمان.اداني ليو بعد حسسني انو زي الماداير....
ليه مالو...
بسألك انتي........
ابدا ماعارفاو....
شكيت انا طبعا يكون عندو يعني...
هههههه عثمان بتبالغ ديل اخواني هم بس عشان مابرضو فيني واحمد ذاتو كان حيتصرف كده لانهم عارفني كويس مابحب ادي رقمي لي زول ده الحاصل بس...
وانا شلتو ااسف....
لو وريتتي السبب ممكن اقبل اعتذارك ..ياتمسح رقمي وماتتصل تاني...
امممم طيب أذا قلت ليك عايزك على سنة الله ورسوله الكريم....
حأقول ليك أتو البيوت من ابوابها....
يعني افهم انك موافقه.....
الراي عندي امي وابوي وغير انو الزواج قسمه وانا مقتنعه من بدري انو قسمتي حتجيني لي عندي.....
.......
قفلت الخط بعد شلته عنوانها ..... ورقدت وانا محتار ياربي مااستعجلت البت هسي لحقت عرفتها يامكاشفي ..وفجأه جات في بالي مرامي ومشيت اتكلم معاها وحكيت ليها كل العملتو وفي النهايه حسيت بي مرامي متفقه معاي انو في سبب يعلمو الله ورفعت امري لله ورقدت نمت.........
🍀🍀🍀🍀🍀🍀🍀🍀🍀
بعد جيت داخله الصاله اول زول لاقاني عثمان انتي الجابك شنو هنا..
جيت عشان اطبقها على نافوخك انت وصحبك ..ابقي ما ماريا فريد لو خليتو احمد ده انا يلعب بي ويجدعني في النهايه ...
ماريا اخذي الشيطان وامشي بيتكم ...
الشيطان الليله صحبي ورفيقي وياقاتل يامقتول.....
......اضايقت لامن احمد لبس سلافه الزفته الخاتم وحسيت انو ده من حقي انا ده مقعدي انا ... انا السلمت احمد نفسي وحالي و ماحرمتو من شي ويجي في النهايه يجازيني كده... في عز غضبي وحقدي على كل الناس الجوه دي لاحظت مكاشفي وهو طالع على بره الصالة شكلو زهجان برضو وانا عارفه مسبقا انو هو اخو العروس الزفته دي وزي ماوصفو لي طويل وعريض ووسيم بس و ماخبره وده ظاهر من الاحترام الفي هيئتو لحقتو بره وانا جواي فكره لو نجحت حأكون بالجد انتقمت من احمد ....هههههه يالجد ود مسكين ماشه وراهو ماحاسي بي دي كلها شرده والنظره الشافني بيها لامن سمع صوت الرساله الرسله لي احمد بهددني لو عملت ليهو اي فضيحه يبقي اخر يوم في حياتي كانت اكتر من مضحكه بس هنا لازم مااغلط زي ماغلطت مع احمد ..هنا بس قررت اسقي احمد من نفس الكاس السقاني منو اعذبو اعيش جمبو وحوليهو وفي كل مكان يشوفني انا عارفه مسبقا مكاشفي من حكاوي احمد عنو وده الحيساعدني في انتقامي منك يااحمد حسام..

صحينا الصباح كلنا تعبانين من العرس وتعبو بس والله الفرحه باللمة كانت مابتوصف واللمه الفي بيتنا شوية ضيوف ناس خالاتي وعماتي شرفونا وونسونا وملو لي امي البيت وخففو عنها كتير من فراق سلافه..... سلمت عليهم واول شي قابلوني بيهو عقبالك يامكاشفي وكل واحده بتظبط لي بتها طوالي حسمت ليهم الموضوع بي انو قرب ان شاء الله وبذات لامن وقع اختياري على البت بس لازم اسأل منها الاول ...خالتي ردت لي اوعي تقول لي غريبه مننا ....اشرت ليها بالايجاب بحركه من راسي ومشيت طوالي مااديتهم فرصه للاسئله .... وكمان كان لازم اشوف خالتو وداد امس شكلها ماكان عاجبني خالص دخلته سلمت على خالتو شذى كانت قاعده مع اخواتها في الجنينه سألتها من خالتو وداد وين قالت لي في غرفتها جوه اقعد مكاشفي اشرب معانا الشاي وتعال نختار ليك واحده من بناتنا الامس بقي لازم تلحق احمد...ضحكت واستنجدت بي ماريا ووريتها انو عيني وقعت على واحده وزميلة احمد بس لازم اسأل احمد اول منها .....
بعرفهم كلهم منو دي بس وريني اسمها....
ماريا فريد خالتو شذى بتعرفيها....
كيفن مابعرفها عز البنات والله لي احمد كانت مابتفارقهم وبي صراحه لو مااحمد عينو على سلافه كنت اخترتها ليو اوعك تضيعها...
ضحكت من كلام خالتو شذى اصلها طيبه وعلى نياتها وبترمي الكلام سااي من غير فرامل بس ريحتني في رايها عن ماريا ودخلت عشان اكلم خالتو وداد اهم زول عندي....
🌀🌀🌀🌀🌀🌀🌀🌀🌀
لقيتها بتقره في قران....قعدت وراها وارخيت جسمي على السرير بتاعها لامن نمت ...بي صراحه ارتحت كتير من تلاوتها ..
صدق الله العظيم....
عايز اقوم عليها وارقد على رجلها لقيت مسكت ورفعت لرب الكون تدعي ....يارب ياكريم يارحيم ارحم والدي واوسع مرقدهم واجعل الجنة مثوى لهم (صمتت مسافه لامن شكيت في حاجه وبي صوت مبحوح مخنوق بخشوع واصلت ) يارب احفظها اينما كانت وباعد بينها وبين كل حرام ومعصيه يارب يامن أويت يونس وانقذت ابراهيم ..يارب ياحبيبي انقذها من كل شر واجمعني بها غانمه منتصره بحبك وحب نبيك ياكريم الهمني الصبر والسلوان واحفظ احبتي واهلي ...
امين يارب
مكاشفي انت هنا حبيبي...
كانت الدموع ماليه عيوني جيت عليها وهي في كرسيها قعدت في الواطه وختيت راسي على كتفها وقلت ليها حتكون كويسه..
سكتت مسافه ...حاولت اقلع الاجابه من صمتها اجابه كلنا ماعارفين ولا حنعرف بتين حنرتاح من السؤال ده...
تبتبت على راسي وقالت كلو بي يد الله يامكاشفي الحمدلله على ماقسم واعطى ...
مالك الليله في شنو مضايقك ....
انتي الوحيده العرفت انك حتحسي بي ...
مكاشفي قلقت بي ولدي مالك...
.....حكيت ليها تفاصيل الحصل امس ولي هسي ماعارف انا اتصرفت واستعجلت ليه كده مع انو مامن طبعي...
ضحكت وحضنتني ياسلام مكاشفي خبر السرور ولدي وماتفكر ده نصيبك ولدي وجاك لي عندك ...انت عارف مكاشفي زمان وانتو صغار كنت بحلم دايما ولو مابخاف الكذب بقول اني شفتكم مع اولادكم وحكيت لي ابوي الله يرحمو عارف قال لي شنو...
قال شنو خالتي ....
قال لي مكاشفي مرام دي حقتو سماها وشالها وطبعها وحتكون من نصيبو بإذن الله.... بس الحمدلله
والله ياخالتو وداد طول السنين الفاتو بشوف نفسي معاها والله جسم انسه كبيره ناضجه بس وش حبيبتي وحياتي مرامي...
سبحان الله وده اكتر من مره ولامن حكيت لي ابوي قال لي عشان هي لسه في تفكيرك واقنعني انو اشوف واحده واول ماشفت طبيت بالعرس.
ربنا يسعدك مكاشفي ..استخير وانا برضو برقد ليك بــ خيره..

ماريا اتصلت على مكاشفي تاني يوم لامن بدت تحس انو مكاشفي شبه الداير يرجع ولا يمكن خايفه من اي حركة غدر من احمد او عثمان...المهم اتصلت عليهو وقالت ليهو بعد السلام...
ازيك مكاشفي ...
بي فتور مكاشفي رد ..الحمدلله...
حست بي برودة ردو وطوالي داهمتو...اسفه للازعاج بس حبيت اقول ليك انك كبرت في عيني كتير لامن حسيت بيك دقري ومابتاع لف ودوران وكمان عثمان واحمد ماقالو في حقك الا كلو سمح ويكفي انك اخو سلافه ...المهم انا وريت ناس ابوي ومستنيك انت واهلك تجو بي صفه رسميه يوم الجمعه الجايه لانو ماشي الحج باذن الله ماحيقدر يقعد اكترمن كده وانت مامحتاج يسألو عنك بس الشكليات المرضيه لابد منها...
مكاشفي نطط عيونو وكل القدر يقولو خير ان شاء الله... وانهت المكالمه ...
........ده مأزق شنو يامكاشفي وناس احمد لسه ماجو ياربي اعمل شنو ..كدي اشاور عمي حسام وابوي...
والله يامكاشفي انا شايف انها بت ناس كونها عايزه الدقري والعديل ولا رايك شنو محمد...
نفس كلامك ياحسام وفي النهايه هي خطبه ممكن تعتبرها فترة اختبار ليكم الاثنين ...
على خيرة الله حددو الجمعه بعد المغرب ومشو محمد وحسام ومكاشفي ومحمود وهشام اخوان احمد الصغار ديل من الرجال ومن النسوان عواطف واختها سعاد ووداد وشذى واسلام....
وصلو البيت في الصحافه شرق جمب محطة 7 ..حقيقه الناس استقبلتهم احسن استقبال مافضل الا يضبحو وبعد ماقعدو واتقدمو بي صورة رسميه خال البنيه قال لي ابوها انت عايز راجل لي مرتك ولا شي تاني..
قالو افوو اكيد راجل...
الخال رد طيب طوالي اعقد...
مكاشفي داير يدخل مع ابوهو وحسام...
بس الخال حلف طلاق وقال حررم مادايرين شي ووقت ماتستعد تعال شيل مرتك بالعندك والمافي نحنا شارين راجل....
عقدو ورجعو البيت بي خلعتهم ولامن وصلو البيت عواطف قالت ليهم احرجتوني عاد ياابو مكاشفي انت وولدك خليتوني امشي ايد قدام وايد ورى لازم نمشي الاسبوع الجاي تاني نودي حاجه بسيطه كده رمزيه وكرامة عقد ...وقبل مايتمو كلامهم تلفون مكاشفي دقه..
الووو اوووووه العريس كيف..
بلا عريس ولا كلام فارق كيف تعقد وماتوريني مكاشفي...
في شنو احمد تلفوناتكم مقفله والموضوع والله من يوم عرسك لليوم اسبوع ومشينا خطوبه الله يعلم بس الجماعه اصرو وعقدناا....
لا اله الا الله...
في شنو احمد....
كدي ماتعمل اي خطوه لامن اجي انت وقعت في داهيه وربنا ينقذك...
في شنو فهمني..
لامن نجي انا حأحاول الغى حجزي واجي الاسبوع الجاي لازم بس خلي اتصالي بيك سر لامن اجي اوكي...
حاضر...
♻♻♻♻♻♻♻♻
مكاشفي مشى المطار يستقبل العروسين وهم جايين في الشارع اتصلت عليهو ماريا ..
وين حبيبي...
رد مكاشفي بي حرج وضيق واضح في الشارع ماشي على البيت اصلو العرسان جو...
بالسرعه دي ....
نعم افندم ...
لا اقصد مالحقو يستمتعو .....خلاص انا حأجي البيت بهناك تمام..
اوكي ..باي....
🍃🍃🍃🍃🍃🍃🍃🍃🍃
ماريا حست بي خطورة جية احمد المفاجئه دي وقررت تكون قريبه لو حصلت اي شي ....
وبالجهه التانيه البيت عمران ضبايح والناس راجيه مكاشفي والعروسين ....
وتلفون حسام دقه وطلع سريع ..لا ده طلع جاري ولا قبل وراهو ...
مكاشفي جا مع احمد وسلافه ولقى الناس دي كلها متحيره .... مالكم ياخوانا
وحكو ليهو الحصل ..وبيتصلو حسام مابرد استمر الوضع ساعتين لامن رد حسام انا في السكه وزول يتحرك مافي .... في اللحظه دي احمد جرى مكاشفي بالجنبه وبقي يقول ليهو انت لازم تطلق البت دي ....
ليه احمد في شنو انا من تلفونك حاسي في شي.......
حاجات مش شي واحد.....وقطع كلامهم صوت عربيه حسام
العربيه وقفت حقت حسام نزل حسام بس بي شنط سفر ومعاهو واحده انسه جميله لابسه فستان ازرق بي اكمام تلت ترباع وطرحه بالاصفر وشنطة يد انيقه ولابسه نظاره سوداء باين عليها اثار البكاء الممزوجه بي دموع فرح ولقاء حسام داخل وماسك البت ودموعو جاريه ...
الناس دي كلها اتحيرت دي منو دي منو ...
الا مكاشفي جرى خلى احمد واي حوار كان بينهم رمى محلو ....وجا حاضن البت وهو بكورك اتأخرتي لي كده وصمتو الاتنين صوت بكاهم بس وحضنهم القوي لي بعض زي الخايفين يفقدو بعض تاني ...
حسام كورك انتو لسه ماعرفتو دي دي مرام

على قدر تنشنتي مع احمد والكلام البقول فيهو عن ماريا ..الا انو في حاجة نفضتني قلبي زي القال شحح ..قبلت على اتجاه الباب سمعت صوت عربية عم حسام بس قلبي بيضرب بي صورة مااعتياديه ولسه مركز معاهو واحمد بيتكلم كانو صوتو بعييييد مني وفجاءه لمحتها والله من الشامه الفوق خدها البسمه العيون النعسانه اي نعم ده ماجسمها ماشاء الله كبرت واتملت وبقي جسم انثوي بمعني الكلمه مش الشافعة البتجري قدامي واللون الاصفر الزي البرتقاله جات جات قلبي بقول ..... جريت زي الخايف يكون حلم زي باقي احلامي جريت عليها لهفة عيونها وضحكت وهي بتعاين لي وماده ايديها وبتقول مكاشفي ...اتأكدت دون الشك دي هي وورتني انو هي عرفتني حضنتها من غير مااحس..كنت بحاول اعوضها الامان الفقدتو وهي خاطفنها ... الخوف وهي بتشوف حاج احمد بنقتل قدامها واللاقتو طول الفترة من الم وحرمان ..بحضنها ايوه جيتي مرامي لكن ليه اتاخرتي مرامي ليه.....
😳🙄😳🙄😳🙄😳🙄😳
عم حسام اتخلع لامن لقاني عرفتها ونبه الباقين انو دي مرام كلهم من بين مصدق ومخلوع ونوع تاني بسال مرام دي منو (ودي كانت ماريا ) مسكتها من كتفها داير اقرى ملامحها وكل اللاقتو في لحظه الدموع المغطيه وشها حكت وسطرت وكتبت احاسيس حرمان وعذاب والم ..ااااه يامرامي ... فجاءه سمعت صوتها بتقول امي وين مكاشفي ..
ياالله على صوتك نفس النغمه والبحه الجميله رديت وانا بفتش على خالتو وداد وفجاءه اتذكرت بتكون بتصلي وبتدعلي ليك جوه ارحكي ليها ....
دخلت قبليها عشان اهيئ خالتو وداد وبذات هي عندها السكري الجاها من الحادث المشئوم...... وفعلا كانت بتدعي وهي في مصلايتها قبلت علي ...عاينت في ملامحي ....وقالت..
في شنو مكاشفي...
ماقدرته استحمل ..قلت ليها صلي على النبي..
الف صلاة وسلام على الحبيب...
بتحبي الله خالتو...
اكيد حبيبي في شنو مكاشفي...
وواثقه انو ماحيتخلى عنك...
وينها ....
قصدك شنو . ...
مرام وين...
....... سبحان الله قلب الام مرام مما سمعت صوت امها جات جاريه وواقعه ليها في الارض كل واحد ببوس التاني ..مرام من شدة مامصدقه تمسك التوب مره وتاني راس امها تبوسو وتاني ايديها وتبكي بي صوتها ومهما حكيت عن حرارة اللقاء والموقف ماحكون صورتو كامل ....
خالتو وداد بس ماسكاها وتشم في ريحتها عايزه تروي ظمأ سنين عمر راحت وهي بعيده منها شوق حنين ...انبل المشاعر والشجون ....
لسه الناس واقفه بره الغرفه متلهفه بين الداير يشوف مرام الدايره يعرف الحاصل شنو والداير يتعرف ..بس انا يكفيني انها جاتني ....جاتني وبس....
طلعت ليهم بره طمنتهم وقلت ليهم خلوهم شويه مع بعض ..سلافه انتي سوي مويه وتابعي خالتو وداد السكري مايرتفع...
حاضر..... هنا جاتني ماريا ..في شنو مكاشفي حبيبي...في اللحظه انتبهت ليها ولي احمد ..بس ماوقتك هسي ياماريا ...قلت كده وانا بعاين لي احمد ومشيت لي عم حسام وقلت ليهو عم حسام دقيقه عايزك ...
......طلعنا انا وعم حسام واحمد قعدنا بره تحت العنبه وطلبت منو يحكي لي الحصل شنو ولقاها وين هنا ولا بره وانا عيني على الشنط....
ابدا يااولاد اتصلو علي السفاره الالمانيه وطلبو مني الحضور في امر يخص مرام سمير سليمان ...وانا بسمع الاسم عبر التلفون جاتني الرهبه في لحظه انو تكون لاقدر الله حصل ليها حاجه...وقررت مااكلم زول لامن اصل واتأكد وفعلا وصلت ودخلت عليها واتعرفت عليها بعد تعب بس سبحان الله مكاشفي بالنسبه ليك ماتغيرت كتير ملاحظ مكاشفي...
اول مره اخجل ☺ ضحكت وكان نفسي اكورك اعلن للدنيا كلها مرامي جات ....
استلمتها بعد عرفت انو ليها فتره سنة بتفتش فينا وطمنوني هي كويسه وبعد مااتعرفت علي سقتها وجبتها وبصراحه ماحبيت ازعجها بي اي سؤال قلت لامن تجي وتقعد وترتاح..
😍😍😍😍😍😍😍😍😍
قمت طوالي من جنبهم هههههه معليش ياخوانا بقيت زي الماسكاني رجافه ....دخلت لقيت مرام راقده على رجل امها ولسه الدموع مايبست ..مما دخلت وكحيت مرام قامت تخيلو غطت شعره وصلحت قعدتها ليه ...اااه انا لازم ادي الزمن والعمر ...دنقرت راسي وقلت حمدالله عالسلامه..
الله يسلمك مكاشفي ...
سكتت رفعت راسي داير اقول لي سكتي واصلي داير اسمعك ..لقيتها قامت ومشت على الحيطه لي صورة حاج احمد لمست بي اصابعينا وكانت دايره تقع جريت سندتها ولقيت نفسي تاني بعتذر ... معقوله ياريت لو حيتيني زي مامشيتي مني مرامي ...ندهتني من شرودي ..وقالت مات صح ...
رديت الله يرحمو مرام..
قتلو يامكاشفي قتلو قدامي قدامي بابا جدو مات ...
عصرتها على صدري بقيت ببكي انا وهي بكى غضب الم حزن...

اتصلت علي ليندا( دي صديقه عزيزه جدا وهي الساعدتني بعد الله عزو وجل ) وانا في المكتب رديت عليها....وبعد السلام بشرتني بهابي سبرايس ...مفاجئه سعيده ... ضحكت وقلت ليها عزومة بيتزا برضو انا بالجد شويه كده حأكون من العمالقه .... ضحكت ليندا وقالت لي لا مرام بعربي ركيك جدا ...ضحكت في سري على العربي التعبان معاها ده وانا لي سنتين ونص بعلم فيها ...
اوكي ليندا قولي ....
انا أرفت إنوان اهلك في الكرتوم....
.......لي لحظه حسيت اني سمعت غلط تاني قلت ليها عيدي كلامك وبي نفس العربي الركيك كررت كلامها .... قلت ليها اسكتي اقصد استني فايف مينتس وحاكون معاك ....
جريت بي كل شوق بحملو في قلبي لي امي خالي حبوبه فطين وامل ووو..متاكده انو وهم اني القاهو حي بس يارب تحصل معجزه والقاهو حي بابا جدو ...عصرني الالم اللحظه دي وانا بتذكر اللحظه
الحظه المأساويه دي النفسي تتمسح من الوجود ورجعته اضحك وانا بصفر يييس اخيرا مكاشفي انا جايا ياربي حيكون متذكرني ولا نساني ..
......وصلنا السفارة الالمانيه بالسودان ودخلوني في مكتب ...اتصلت على ليندا طمنتها اني وصلت بالسلام ومستنيه اهلي يجوني .....كنت خايفه مترقبه مشتاقه كل مره اعاين للمرايه اصلح طرحتي ومكياجي كل صحباتي في كينيا اي كينيا دي تفاصيل حتعرفوها لي قدام... وحتى في المانيا كانو بقولو علي جميله جدا ...بس هسي ماواثقه....كنت بتمنى اول زول اشوفو مكاشفي بس تبددت الامنيه دي سرييع لامن دخل علي راجل مع الضابط الاستقبلني في مكتبو واشر على انو ده احد الاسماء المذكوره في مزكرة التفتيش ....... ركزت في ملامحو لاحظت انو في شيب طويل ضعيف بشبهو والله بشبهو حتى علامة الصلاة قلدتو من رقبتو خايفه مخنوقه دسني خالو حسام انا مشتاقه ليكم ااااه خالي ااااه
.......خالو كان ببكي وبقول لي اعفي لي مرام بس والله فتشت والله فتشنا كلنا انتي كويسه اااه حبيبتي وحبيبة جدك وامك واهلك ...
.......رجعنا البيت كنت بعاين في الشارع ... اخيرا انا في السودان وفي شوارعو وده شارع النيل خالو حسام داير يعرف اي شي كنت وين قضيت الفترة دي مع منو وضغط فرامل بسرعه وسالني جا معاك .... قلت ليو خالو انا معاكم هسي خليني افرح بيكم اول وحأحكي ليكم اي شي حصل معاي بالتفصيل.... واطمن سمير سليمان تاني ماحيقدر يهبشني ولا حتى يجي علي....
🌸🌸🌸🌸🌸🌸🌸🌸🌸
وصلنا البيت جيت نازله جاني صوت حبوبه فطين وهي بتشاكلني يابت ماتلعبي في الشارع ...عاينت لي بيت ناس مكاشفي لقيتو مختلف وقفت جريت خالو مخلوعه خايفه تاني ابدى دورة تفتيش ...خالو حسام مكاشفي ناس خالتو عواطف..
طمني وهو بيضحك قاعدين هههههه لسه هههههه الاثنين مجانين قاعدييين بس اعملي حسابك ده بقي راجل ماشويفع زمان داك وانتي برضو ماشاء الله مرام ....اطراء خالو حسام اداني دفعه قويه خشيت عاينت للعنبه وكميه ناس في البيت بعاين بفتش مافاهمه شي لكن لكن ده ده مكاشفي مكاااااشفي حضنتو بكورك ليه اتاخرتي ...لكن جيت انا يامكاشفي جيت بعد فتره مسك وشي زي المامصدق ههههههه داعب العنبه بي يدو وسألتو امي وين دخلني ليها جوووه...
احييي يمه اه امي ماما حبيبتي مامصدقه وداد احمد مشتاقه ليك جيبي يدك ابوسه جيبي رجلك جيبي طرف توبك جيبي التراب البتمشي عليو امي حبيبتي....
لفيت نفسي معاها براي ...
فقداك يامرام...
وانا برضو ياحبيبة مرام وروحها...
اتعذبتي.؟....
وهسي ارتحت...
اااه يابتي....
عندي كتييير كلام ياامي بس هسي احضنيني عوضيني املي كل احتياج حسيت بيهو السنين الفاتت دي ....
حسيت نفسي زي النعسانه وامي بتعمل لي حركه 8 سنين مافي زول عمله ليه عارفنها شنو بتمسد لي في شعري بعد مافكت ضفيرتي ...
حسيت بي مكاشفي دخل خجلت تخيلو خجلت من مكاشفي وانا قبل شويه كنت في حضنو وبسمع دقات قلبو وشميت ريحتو قلبي عمل شححح صلحت الطرحه مع انو الشعر لسه نازل تحت الطرحه...حمد لي السلامه ورديت ليهو الله يسلمك كنت دايره اشغل عيوني بي اي شي غير اني اتمعن فيو لقيت صورتو قلبي تاني وجعني قوتي كلها خارت مات قدامي وماقدرت اساعدو كان بدافع عني تفاصيل مافارقت راسي مما مشيت من هنا حسيت نفسي دخت فجاءه وتاني لقيت نفسي في حضنو كنت محتاجه ليهو سرحت المجال لي عيوني بكيت بكيت بي طووووول روحي وعذابي بي طووول غيابي بي طووول شوقي....

طلعت من غرفة خالتو وداد بي جسدي بس والله قلبي وفكري اتعلق بالبت الجوه غريبة الشكل ملكة الذكرى والفكر الله يامرامي
💝💝💝💝💝💝💝💝💝
قطعت افكاري ماريا وهي بتقول مكاشفي انا دايره امشي حاسه الجو موتر مع الضيفه......
ههههههه ضحكت وقلت ليها من الضيفه .... دي ست الكل دي ست البيت ده كلو دي نوارتو....ماحسيت بي نفسي الا لما لاحظت الدهشه في عيون ماريا.....وجا احمد علينا في نفس اللحظه وهو بعاين لي ماريا نظره كلها تحدي واحتقار ولا كمان الغريبه بسأل ماريا انت ماشه ولا شنو....
كنت بعاين لي احمد وانا بستحضر اخر كلام بينا قبل ظهور مرامي ...الله مرامي دايره اقعد معاك وافهم اي شي حصل ليك شنو بس لازم برضو اشوف ديل مالهم.....
احمد دقيقه ماريا ممكن تستني شويه...
انا انت ماشي وين مع احمد انا تعبانه مكاشفي تعال وديني حبيبي...
معليش مرام ..اسف اقصد ماريا ...بس شويه ....
وكمان شكلها قصتها طويله الامورة الجات دي..افندم.....مكاشفي انا ماشه حتوديني ولا لا....
انتظري اتم كلامي مع احمد وبوديك ...ااه بالمناسبه اسمها مرام وانا مابرضى فيها...
احمد دخل خشمو هنا مع انو كان ساكت ومربع ايديو....مكاشفي انا اصلا طالع لو ماعندك مانع نتم كلامنا بعدين ووصل ماريا...
حقيقه مع انو ريحني بتوصيلة ماريا بس حسيت انو في القصه قصه تانيه بس ماعلينا كلو حيبان لما اقعد معاهو ودعتها وشكلها اتخلعت لامن لقتني وافقت وبي طريقه غريبه جدا قالت لي سلم على مرام نيابه عني لامن اجيها بي نفسي ونتعرف .....
فجاءه كل حواسي صحت انا مفروض امشي جوه واشوف مرام وافهم حاجات كتيره ....كنت شايل هم البت واللاقتو
🔅🔅🔅🔅🔅🔅🔅🔅🔅
دخلنا انا وعم حسام ولقينا معاها امي وابوي وخالتو اسلام وخالتو وداد وسلافه ....طلبت سلافه من الحبشيه تعمل لينا قهوه وقعدنا كلنا عيونا في مرام ..اللي قامت وقعدت جمب امها وبدت تتكلم .....وتسرد كل العانتو المسكينه............
طبعا كلكم متشوقين تعرفو انا كنت وين وحصل لي شنو .....انا بعد ما سمير قتل بابا جدو اغمى علي ودي كانت اخر مره شفتها فيهو وهو مقتول بقي كابوس حتصدقو اذا قلت ليكم طوول ال8 سنين بجيني كل يوم ......ربنا يرحمو ...... صحيت بعد زمن لقيت نفسي في غرفه براي مقفوله علي لامن صحيت وبقيت ببكي جات داخله مره شفتها مرتين بس لامن جابت لي مويه ولامن جينا طالعين من بيتها...المهم عاملتني كويس وادتني مويه اشرب شفتها للحظات واختفت وعدتني حتجيب لي امي وطلعت وقفلت الباب ....عاينت حولي مالقيت غير شنطتي فتحتها لقيت ملابس الرياضه والبطاقه بتاعت الاشتراك والحمدلله الاشتراك كان تحت مظلة احمد التجاني ولقيت برضو جهاز التسجيل واشرطه في المليان منها والفاضي...شغلتو اخر واحد كنت بوري فيو مكاشفي عملت شنو من الصباح وانا بضحك قبيل اني كيف فته سلافه في الحوض بتاع السباحه بكيت اللحظه دي واتمنيت ارجع وسلافه تفوتني بس ماامشي واخليكم وهسي ببكي وقعدت احكي كأنو بعد شويه حالاقي مكاشفي زي كل يوم ويمكن ده النفعني وخلاني اصلكم مع بطاقة العضويه .....واصلت في التسجيل لامن نمت صحيت على صوت سمير بصحيني وطلعنا مع اذان الصبح يمكن مامتذكره كويس مشينا حته بعيده جدا بعربيه وكان بتكلم مع زول انو قبضو هدي وهو كان متفق يمشي مصر معاها وهسي احتمال تكون كلمت البوليس وطلب منو يحجز بي اي طريقه لي اتنين زينا لي مصر ونحن نمشي عكس الاتجاه وفعلا من عربيه لي مركب لي عربيه لامن وصلنا كينيا ماتتخيلو عانيت كيف من ملاريا وملابس غريبه اشتراها لي ووسخ وعفن الحاجه الوحيده المصبراني وجود التسجيل لامن وصلنا كينيا الاشرطه كانت انتهت طلبت منو اشرطه الغريبه خالص مامانع وكان شبه بجيب لي اغراضي كلها لامن اتعرف على واحده ودتو منظمه وده كان خلال اربعه شهور مما وصلنا وهناك تخيلو بقي يشحد بي تخيلي امي بقي يقول للناس انو امها ماتت وكنت لامن ببكي وبصرخ انو امي حيه كان بقول جاته حاله من وفاة امها و لامن نرجع بيضربني وبقول لي لو اتكلمتي انا حقتل امك زي ماقتلت جدك كنت خايفه امي اااه ااه....
😭😭😭😭😭😭😭😭😭
مرامي اهدي شويه اشربي المويه دي وواصلي ارتاحي..... حالتها كانت صعبه جدا وهي بتحكي طفله في العمر تمر بي ده كلو وسبحان الله مابراي لسه بسجل حتى هي ..ترتاح شويه مرامي وتورينا كيف التسجيل ساعده ترجع لينا ....

مرام اصرت تواصل لينا كانت تعبانه من الكتمان طووول السنين الفاتت دي دايره تحس بالامان كفايه الخوف الزرعو فيها سمير سليمان وبقي رفيقها وجليسها.... سمير سمير راسي داير يطق واعرف الحصل شنو قعدت علي الموكيت ومسكت يد مرام وقلت ليها قولي احكي مرامي واول ماتوجعك حاجه اعصري يدي قوي حتحسي نفسك مرتاحه وفعلا بدت تواصل سرد المأساة.....
😰😰😰😰😰😰😰😰😰
المنظمه وفرت ليهو بيت وشغل وخلال سنة لقيت نفسي في مدرسه انجليزيه ومع دراستي هنا في الخرطوم بالبريطاني ساعدني ياامي ..... كانت لغتي كويسه حتى احسن من لغة سمير وعشان كده بقيت بسجل بالانجليزي عشان مايفهم هو من طبيعه شغلو اندمج مع العاميه بتاعت الشعب واتعلم لغتهم...... عشت حاله صعبه السنة الاولى لامن قابلت ليندا ودي دكتوره في الطب النفسي للاطفال ...طلبتها لي المنظمه الكانت شبه متبنياني وعشان ليندا تقدر تشيل الخوف الجواي وتكسب صداقتي اخدت زمن لامن بالجد بقت صديقه بمعنى الكلمه لدرجة اني سمعتها التسجيلات ومن هنا فهمت الحاصل كلو والوقت ده كان تمينا سنتين وشويه وبقت تفكر كيف تصل ليكم ...بس قبل ماتبدا حصل الماكان بخطر في بال زول..... عقاب ربنا وصل لي سمير ...جاهو خراج في البطن وانفجر ومع التهاب الجرح جاهو سكري وده خلى الجرح مفتوووح سنة كامله لاقادر يتحرك ولا يعمل شي مستشفيات وغيار وريحه لليوم في انفي ماراحت مني كرهت الطب وكل شي كنت بفرح لامن اشوفو بكورك وبصرخ من الالم بي سببو اتخليت من حلمي لانو زمان كنت بقول انا حبقي دكتوره عشان اعالج بابا جدو متذكر مكاشفي بس هسي عشان اعالج سمير.....مش ممكن كان ده يحصل الزول المفروض هو ولي امري .... بالنسبه لي كان عدوي معليش مكاشفي ماقدرت اوفي بي وعدي ليك سمير كرهني كل شي كنت بحبو حتى امنيه صغيرة زي ابقي دكتورة ..... المهم بعد الفتره دي .... مات مات مات كان يوم فرحي كل الناس بتبكي الا انا كنت بضحك ...... اي ضحكه فيها صوت الم سببو لي سمير في روحي وضياعي ودماري.... للاسف المنظمه نقلتتي المانيا وهناك اتبنتني اسرة .... وليندا بقت تفتش في طريقه تصل لي بيها واجلت قصة البحث عنكم شويه خلت كينيا وجات استقرت في المانيا وبقت قريبه مني شديد لامن الاسره الكانت متبنياني لاحظت كده وبقت صديقه للعيله كلها مش انا بس لامن وثقت فيهم وحكت ليهم الحصل كانت رحلة بعادي عنكم تمت ال6 سنين وفعلا الاسره بي كامله ماقصرت بس بعد سنه ملت لانو السفاره وبذات انا ماعندي جنسيه ولا حواز سوداني وده خلى البحث من بره ولو ثبت صحة البقولو ممكن السفارة تساعدني والاسماء الكانت عندي بس ...النادي الالماني في العمارات هنا وعضويه اشتراك ليها 6 سنين واسم احمد التجاني المتوفي وامي وداد احمد التجاني وحسام احمد التجاني وانت يامكاشفي ... في البدايه كانو بفتشو اسمك بي اسم سمير .... لامن يوم في حوار اتذكرته خالتو عواطف وعمو محمد وهنا اعتمدو على الاسماء العندهم بس والحمدلله بعد مراجعات لاحظو تشابه الاسماء مع مشتركين لسه في النادي بس كان لازم تتأكد من انكم برضو تكونو مبلغين بي فقداني وده الكان بعملو خالو حسام ...خالو لولا انك لسه مواصل ومامليت ماكان صدقوني ...الحاحه الماعرفنها انو خالو حسام لي فتره قريبه جدا بدي يعمل بحث في مواقع التواصل الاجتماعي وسبحان الله خالو الخلاك تخت انو نحن في دوله اروبيه شنو ..لانك ضيقت بحثك هناك...
والله ابدا مرام بس انا فتشت مصر ممكن اقول حته حته ولقيت انو اتجاه سمير البحر الابيض بس والاتجاه للغرب يعني صدفه يابتي....
بس صدفة تفكيرك خالي هي الجابتتي ربنا يخليك لي ويخليكم كلكم.... مكاشفي كسرت ليك صوابعك .......
ههههه وعيت لي نفسي حكيت راسي بي يدي... دي حركه بعمله لامن اتحرج وقلت لي مرام ابدا ولا حسيت بي شي....
ههههه كيف عاين اثار اضافريني في يدك.. شكلي تخصص اثار فيك ...
غمضت لي بي عينها مرام قصدها على الجرح القديم ...هههه ماعارفه هي انو طوول الفترة الفاتت دي بقت احلى زكرى عندي....
🎲🎲🎲🎲🎲🎲🎲🎲🎲
خليناها ترتاح وطلعت اشوف احمد لانو برضو كان شاغلني موضوعو لامن جا قلت ليهو احمد تعال نتم كلامنا انت في شنو ماريا مالها وليه شايف اني استعجلت للعقد ..... في شنو انا ماعارفو قول ساامعك ...
احمد تمتم ولاتردد ماعارف بس حسيت بي كده وجاوب بعد كم تاتات انو بس شايفه دلوعه وانا زول بطبعي عادي وكلام فارغ مشيتو ليهو .... لامن براي افهم الحاصل بي طريقتي وده حنعرفو لي قدام...

المغرب عازمك كم مشوار كده وحنجيب حاجه بتحبيها...
تمام .. باااي

صحيت الصباح وانا مامصدقه انو انا في بيتنا واهو دي امي راقده جمبي الحمدلله ياربي احمدك واشكرك ...قمت اصلي وامي حست بي لامن زحيت من حضنها...
مراام ..مراام ..
امي قولي بسم الله جمبك حبيبه....
بسم الله بسم الله ..ماشه وين يابتي...
قايمه اصلي ياامي ...ماسامعه الاذان...
طيب دقيقه نقوم نصلي سوى متذكره زمان كنا بنصلي كيف يامرام ااه حبيبتي تعالي احضنك واشم ريحتك....
هههههه قاعده جمبك وحتشبعي مني وتاني مازاحه من جمبك....
تفي من خشمك يابت بكره تعرسي وتمشي بيت راجلك...
هنا سرحت في مكاشفي ...معقوله مكاشفي يفكر فيني هو دايما خاتيني زي اختو ..بس انا مااختو ....
مرام مشيتي وين يابت...
هههههه مع العريس...ماعندك لي واحد...
ماتضحكي والله كنت خات ليك واحد بس الله يلعن الكان السبب ولا هو بين ايدين ربو الله يرحمو...
ده منو ومالو طار ولا ماعجبتو ...( كنت بحاول ادردق امي وكان نفسي تقول مكاشفي وياريت ماقالت )...
اهو عقد قبل اسبوعين بس .....
هههههه لالا ده موضووع ده مين ده وليك علي لو عجبني اعمل خط رجعه واظهر ليكم قبل شهر مش اسبوعين ...
مكاشفي يامرام....
...... قلبي وقف مش لانها قالت مكاشفي بس قالت عقد عقد قلبي اتقبض ..والحمد لله الحاجه الكويسه الاتعلمتها من الغرب البرووود ضحكت قلت ليها ..
معقوله ياامي مكاشفي ده اخوي...اخووك شنو انتو كبرتو على الكلمه دي والله يامرام حلمانه بيك كم مره انتي وهو واولادكم.....
هههههعه كمان لالا امي مايسمعك ....
يسمع شنو هو ذاتو كان بحلم بيك.....
.......قلبي وقف من كلمة امي القالتها .هو ذاتو سألت امي تاني....قلتي شنو ..انتي فتحتي الموضوع ده مع مكاشفي ....اي مرام في شنو حبيبتي انتي ماشفتي مكاشفي كان متعذب كيف في حاجه ماعارفاها ومافي زول من البره ديل كلهم عارفنها مكاشفي لليوم بسجل ليك عارفه الكلام ده وبحلم بيك مش بتمناك لا بحلم دايما بيك انتي واولادكم وكان مستغرب وبجي يحكي لي و...
طيب لي عقد مدام بحلم بي ..ههههع.....
مرام ماتتريقي على مكاشفي وانا مابحب الاسلوب ده منك مكاشفي عقد تحت ظرف ختتو فيهو البت دي ...
اسفه ماما ..بس سوري كيف ظرف ومين البت....
واحده صحبت احمد ود خالك.... والمحيرني علاقتهم ماكده حتى بعد العقد امس على مااظن كانت في ...
وين هنا ..الليله امي ماتكون شافت سلامنا انا ومكاشفي وزعلت لاني مالاقيتها ....
لالا ماظن بتغير عليهو ذاتو غايتو ربنا يقسم ليو الخير....هي احسن نقوم للصلاة شايفه....
🐚🐚🐚🐚🐚🐚🐚🐚🐚
صلينا والحمدلله وطلعنا بره محل كل يوم بنشرب الشاي زمان تحت العنبه لقينا خالتو شذى وخالتو اسلام وخالو حسام ومحمود بيشربو قعدنا معاهم وباركت ليهم لي احمد وسلافه مالحقت ابارك امس وشلنا الفاتحه لي بابا جدو وحبوبه فطين ..في قعدتنا دي جات سلافه مع احمد ...حضنتها شديييد بالجد كنا فاقدين بعض احمد ضحك وقال لي مرام خلي لي شويه ضحكنا كلنا ......في قعدتنا دي الجرس دقه بتاع الباب كنت قاعده بي بنطلون وتيشيرت عادي وشعري عاملاهو ضنب حصان...دخل مكاشفي ماعارفه لي خجلت ودخلت اتناول طرحه ولا شي لانو مابعرف البس التوب ..وانا طالعه ليهم بره بعد لبست طرحه حقت امي كبيره بتاعة الصلاة لقيتو واقف لي جمب باب الهول رافع رجل واحده عل التانيه في وقفه ولا تووم كروز ولابس نظارة شمس وبدلة سوداء وبنطلون جنيز وقميص ابيض...وفي عز سرحتي فيهو اتكلم ...
صباح الخير مرام....
صباح النور مكاشفي كيفك ....
الحمدلله كيف انتي من التعب نمتي كويس....
الحمدلله يمكن سنين مانمت كده....
الحمدلله ..انا ماشي الشركه دايره حاجه...
..... اتحرجت منو وفي سري قلت هو مالو زهجان كده لا وكمان جدعني بحتتين كلمه...
مراام....
نعم مكاشفي...
ياريت زي مابتجري تلبسي لي حاجه افتكر احمد ومحمود ديل رجال في البيت وبرضو مايصح يشوفوك كده...
احرجني شديد وحبيت احرجو وارد ليهو الصاع صاعين بي اني افكرو انا مامرتو وعندو مره عاقد ليها....
جدا اسفه ماكنت عارفه احمد حينزل ..وبالمناسبه مبروووك العقد...حسيت بيو صنه في شنو ماعارفه بس رد وزي البنهرني لامن اتخلعت....
الله يبارك فيك ...وياريت تهتمي بي موضوع اللبس البيتي....
تأمري بي حاجه......
لا شكرا.....
بسم الله ده مالو ينهرني في لبسي وهسي تامري بي حاجه ..اي داير حاجه مكاشفي لسه عندي حق فيك وماحخليك مادام انت بتامرني انا امري شملو تاني...
مكاشفي مكاشفي...لحقتو في العربيه بره وهو كان خلاص متحرك .... طلع النظاره لامن قربت منو وضيق عيونو وقضب حواجبيو زي الخايف تكون حاصله لي حاجه ....
هههههه فركت ليهو بين حواجبيو ولي لحظه حسيت بيهو اضايق ...هههه اسفه بس ماتكشر.... كده حلو.....وثم ثانيا انا كويسه ماتقلق...سألتني لو دايره حاجه بس وجيت اوريك...
اها...
دايره ..حلاوة مصاصه مكاشفي...
سكت مسافه ودنقر ...
مافي مشكله لو تقيله وماحتقدر تشيله في عربيتك الصغنونه دي....
ههههههه مشتاق ليك والله يامرامي ....
اتقيله.... عايني جهزي نفسك المسا بعد

صحيت من اذان الصبح صليت وقعدت قريت قران حمدت ربي وشكرتو على كل نعمو علي ورجوع مرام بالسلامه ....واستخرت ربنا في موضوع ماريا يارب اكتب لي الفيهو الخير...بس صورة مرامي ماكان مفارقه عيوني اتمنيت بتين الشمس تطلع وامشي اشوفها ...دخلت ادوشت ولبست وطلعت قعدت مع امي وابوي وسألوني من ماريا مالها امس ماقيلت وناوين تعملو شنو ...غيرت الموضوع بي انا مشغول الايام دي لسه شويه علينا ....
امي قالت لي عيونك بتقول غير كده فاضحاك يامكاشفي....
ماله عيوني امي.....
ماعارفه شوفها وأسالها ....
..... دخلت جوه عاينت لي وشي في مرايتي ماشايف شي غير صورة مرامي ..اتناولت نظارة الشمس وطلعت علي ييت ناس مرامي دقيت الجرس واول مافتحو الباب اول زول فتشتو مرامي وحمدت ربي اني كنت لابس النظاره لانو دمي فار لامن شفتها لابسه بنطلون وتيشيرت قدام احمد ومحمود حسيت انو هي حقتي انا مفروض زول يشوفه مافي صبحتهث عليهم سرييع وقلت ليهم عن اذنكم وانا داخل ليها وقفت نفسي وحرستها قدام الهول على مرئى بعيد من ناس البيت ولامن طلعت وهي لابسه الطرحه ضايقتني زياده كمان تلبسي لي انا وقدامهم عادي لقيت نفسي بصبح ليها من طرف مناخيري وبطلب منها تلبس كويس حسيت نفسي جرحتها ولا بتهيأ لي ماعارف وصدمتني اكبر لامن باركت لي العقد يعني حتى اسلوبي مااثر فيها ولاحست بي مضايق كنت داير اعرف فرحانه لي ولا زعلانه بس للأسف بقت ملامحه ماواضحه ماشفافه زي زمان قلت امتحنها واشوفها زعلانه ولا لا قلت ليها دايره حاجه ولامن ردت بالنفي قلبي قبضني مشيت منها وانا جاري هم فراقها لي لحظات وراي لامن وصلت العربيه قلعت النظاره دايره افتش في عيوني سمعت صوتها قلبي قبض زياده قبلت عليها وانا شايل هم الدايره تقولو ...جاتني تخيلو ولمستني ..مسكت نفسي بالعافيه اني انزل واحضنها وادسها من الدنيا كلها..... وهنا ضحكت لي وبي ضحكتها الدنيا كلها ضحكت لي في وشي.... وطلبت مني حلاوة اللحظه دي قربت اطير من الفرحه حتى قلت ليها مشتاق ليك حسيت بيها مرقت من جوووه قلبي..... و وقتي انتهزت الفرصه وعزمتها المسا ...اتذكرت انها بتحب الايسكريم وكمان فكرت امشي واشتري ليها كم عبايه ...ماتستغربو وماتحتارو ...دي مرامي انا وبس .....
🍥🍥🍥🍥🍥🍥🍥🍥🍥
وصلته المكتب واتفاجئت بي تلفون المكتب بيضرب بي رقم ماريا ....دي مالها كمان...
الووو السلام عليكم ماريا....
كويس لسه متذكر رقمي.....
المفروض انساهو.....
لا بس تتصل علي ..مكاشفي من امس تلفونك مقفول وقلقتني عليك انا قربت اجيكم....(هنا جاني كلام احمد طوالي رديت ليها).....
كان تتصلي بي احمد يطمنك...
ااه احمد انت ناسي انو متزوج وممكن اعمل مشكله .....
انتي داقه تحبيو ولا ناسيه انك مرتي....
انت الناسي يامكاشفي في شنو...
انتي المفروض توريني ماانا....
احمد قال ليك مكاشفي خلاك تتغير كده عني ..... ماتصدقو...
.......( بي كلامه ده اكدت لي شكوك انو في حاجه بالجد)......
انا مابسمع كلام زول في مرتي انا لسه بثق فيك ..تجي براك وتحكي افضل مما اقبل بره ...
مكاشفي....
نعم ماريا....
ممكن نتلاقى الليله....
الليله.الليله ...
اي الليله صعبه يعني...
لا ..مستحيله عندي مواعيد مهمه جدا....
اهم من ماريا حبيبتك.....
اهم من مكاشفي نفسو ...يلا باي ماريا عندي شغل برجع ليك بعدين وفكري في كلامي القلتو.....
🍇🍇🍇🍇🍇🍇🍇🍇🍇
انهيت مكالمتي معاها واتصلت على عثمان قلت ليو دايرك ضروري تجيني ....اعتذر الا المسا..... وانا المسا مشغول اتفقت معاهو الاقيهو في شارع النيل الساعه 12 بليل...
وسرحت في مرامي وقلت لازم اجيب ليها تلفون واتذكرت تلفوني مقفول ..فتحتو وجاتني مسجات في الواتس بس في واحده لفتت نظري واحده مرسله مسج كاتبه فيها...
ياريت الحلاوه نكهة الفرواله وتعال بدري دايراك توديني المقابر ازور قبر بابا جدو وحبوبه فطين ...طبعا اذا المدام سمحت....
على قدر مافرحت بالمسج غاظتني عبارتها الاخيره اتناولته التلفون واتصلته بيها ....
مرام ...
قلت شنو ماسامعه...
مرااااام...برضو لسه...
لالا الاسم ده ماصح عيد تاني....
ههههههه مرامي كده كويس....
ايوه كده قول ليها بالله في ثوابت مابتتغير حتى لو الناس عقدت....
مرامي بطلي الضرب تحت الجلد ده انا مابحب كده وبذات منك انتي ...
طيب بتحب شنو...
انا.... انا .....
ايوه انت بتحب شنو ..دايره اعزمك كمان انا برضو......
بس انا العازمك.....
لا انا قصدي على بكره انت ناسي انا بقيت مليونيره اي نعم مازيك بس برضو مابطال بنقدر على حق البرفاام....
اي صح التلفون ده الجابو ليك منو....
خالو حسام ...كلمتو الصباح رسلو لي مع السواق عشان اتصل بي ليندا واطمنها....
امممم طيب انا مابحب كده.....
شنو....
بحب لامن تكوني دايره حاجه تقولي لي انا ..انا مكاشفي وبس...

نادتني امي عشان استلم الجوال من السواق ...رهيييب طبعا ياحليلك ياخالو ...بعد ربع ساعه اتصل علي خالو في النمره ..قال لي عجبتك ..
شديد خالو تسلم لي يارب.ماقصرته.....
ده جزء من حقك علينا مرام انا لو لقيت طريقه اعوضك عن اي دقيقه بتي بعدتيها عننا مابتأخر بس الحمدلله...
كوني القاكم ياخال دي بالدنيا وماعايزه اكتر من كده....
عايني ...
بي وين ههههه...
ههههههه طيب اسمعي طبعا جدك سليمان سجل ليك املاكو كلها بي اسمك ولامن حصل الحصل اعمامك ولاد عم ابووك جابو الورثه دي كلها لي امك ...وداد اصرت تدي اولاد هدى حاجه منها عشان تخفف من كرهها ليها وعشان برضو الاولاد مايتربو مجهجهين وعشان حاجات كتيره واهمها كرامة لوجه الله عشان ترجعي ليها بالسلامه ..باقي قروشك ادتني ليها ودي بي دوره عملت بيها معرض اثاث صغير كده للعفش الدمياطي مفصول بي كل حساباتو ودفاترو وماشاء الله المعرض من واحد بقو اربعه ... في الخرطوم 2 و1 في بحري والتاني في ام درمان ....والحمدلله كنت عامل وصيه لو حصل لي شي ده مال مرام ووداد ...واهو جيتي بتي الحمدلله حسلمك حقك عايزك تشتغلي براكي وتقيفي في حقك وبما انك كنت شغاله هناك ماحتقدري للقعاد ساي صح....
احي ياخالو حسام  ذكرتني بابا جدو ..ربنا يخليك لي ومايحرمني منك.....
وانتي برضو ..ربنا يرحمهم ...عايني هههه اقصد اسمعي سجلت ليك تلفوناتنا كلنا ونزلت ليك الواتس والفيس والماسنجر وموبايل ماركت اوكي....
لالالا والله انت الذ خال بحبك موووووووت يامودرن خال....
مستهبله زي امك يلا باي عندي شغل واستعدي من الاسبوع الجاي حتنزلي معارضك بتعرفي تسوقي صح...
اي بعرف وبي رخصه عالميه كمان....
تمام بعدين المسا تجي تمشي مع احمد المعرض اختاري العربيه العايزاها....
بعدين ماممكن بكره....
ليه عندك شنو ......
ابدا بس مارقه مع مكاشفي ....
اااه طيب حلووو مكاشفي يغشيك واختاري الدايراها اصلا المعرض ضمن اختصاصو اوكي...
حاضر ياخالو ياحبيبي
🌷🌷🌷🌷🌷🌷🌷🌷🌷
قفلت الخط وانا دايره اطير من الفرحه واول زول رسلت ليو مكاشفي واول واحد اتصل بي مكاشفي ....بعد قفلت الخط حسيت نفسي دايره اطير من الفرحه لامن قال لي اي حاجه دايراها اطلب منو هو وبس ....بس هو ماحقك ..حق واحده تانيه يارب دي شنو الحيره دي معقوله اكون بحبو لالالا مااظن...انا لازم اشوف البت دي شكلها كيف جاني حب استطلاع شديد اني اشوفها مشيت لي سلافه لقيته قاعده تدخن ....ضحكت وقالت لي عقبال اختك انتي يامرام....
لالا ياختي بدري علي انا لسه دايره اشبع منكم ومن امي.....
برضو مصيرك تعرسي انا غايتو بديتها ليكم وجريت مكاشفي فضل هو يجرك....
مكاشفي تخيلي للان ماشفتها مرتو ....
عليك الله مع انها كانت قاعده يوم جيتي بس اتلخمنا بيك ونسيناها.... وبيني وبينك ماردتها... (ضحكت لي سرها الصغير ده) ....
عايني مرام افتحي تلفوني افتحي الاستديو بتلقيها اوصف ليك صورتها....
......(فتحتو وياريت مافتحتو البت قمر 14)....
جميله.....
جمال الشكل ماكل شي يامرام بذات للرجال..ماعارفه حاسه مكاشفي اخوي مامنسجم معاها...
كيف يعني....
ماعارفه يعني مابطلع معاها مشاوير براهم هسي مما جيت ماحصل طلعو مشوار عشا او عزمه بره زي احمد ماكان بعمل لي....
اممممممم.....
كدي خلينا منها بعدين تعالي اوريك شريط العرس حقنا احمد بيطلع الكوره المسا بكون فوق برااي...
المسا مافي طريقه.....
ليه مالك .....
مارقه مشوار مع مكاشفي....
ماشين وين.....
ماعارفه قال عازمني...
اممممممم زي حقتك القبيل...
هوووي سلافه بطلي حركات كونان دي.....
لا والله سمح بكره حنسمع ونشوف...
يلا بعد بقيتي تطلعي خارجيات انا ماشه مع السلامه...
مرام....
نعم.....
والله بتتشابهو.....
...... (مشيت خليتها وكلامه لسه في اضاني بنتشابه حتى امي وخالو لامن جيت علق بي كده الله يسهل ويعيني على القمر المعاهو دي)......
😍😍😍😍😍😍😍😍😍
جهزت ولبست فستان باكمام اسود وطرحه بينك مع لون الجزمه كعب عالي بالجد روعه قلت ماشاء الله احلى منها القمر دييكي ....
جات امي داخلي وبقت تقرى لي المعوذتين واية الكرسي ولامن خلصت قالت لي بعد كده ممكن تطلعي واقف ليك بره...
ليه امي ماقلتي من قبيل خليتني استعجل...
لا لازم احصنك اول ..خلي بالك من نغسك انا متاكده مع مكاشفي مابتحصل ليك عوجه...
........دخلت الهول لقيتو بلعب بلي استيشن مع محمود ماعارفه الخله يقبل علي شنو مع اني كنا واقفه وساكته ...وقف على حيلو وقال كلام في سرو وتاني على صوتو نمشي يلا...
مشينا واستمتعنا وقضيت وقت لو خيروني اقول ده كفاني من الدنيا اكون معاهو هو وبس ......

مجروحه معذبه قلبي واجعني دخلت غرفتي ورقدت في سريري للبعاين نايمه بس كنت دافنه راسي في المخده ببكي بي طولي .... ماحسيت بي اذان المغرب ولا مناداة امي بس حسيت بي ريحتو حضورو صوتو لمسة يدو لي كتفي دايره اكورك فيهو اقول ليهو مالك داير شنو امشي ليها سيبني ماتعلقني بيك.....لقيت نفسي بقول
مكاشفي جيت بتين....
...... كان بعاين لي شديد..حسيت نفسي عريانه لامن قبضه لياقة العبايه اللبساها ماقلعتها من جسمي فاجئني بي ردو.....
مالك في شنو الببكيك شنو....
انا لا ابدا.....
مرام مالك....
مكاشفي بس اتذكرته كنت وين وهسي وين وكده يعني....
..... للحظه حسيت بيو ماصدقني بس رجع ضم يدي عارف مرامي وحاسي بي كل المريتي بيهو ياريت لو بقدر اخش جواك وامسح اي ذكرى مره بس اوعدك من اليوم ماحتشوفي شي يزعجك مجرد ازعاج.....
كنت دايره اصرخ فيهو والشفتو قبل شويه ده شنو ماريا يامكاشفي.... خانتني دمعتي جات جاريه ماميزته شي غير مكاشفي بضمني وبقول لي مرامي عليك الله ماتعملي في روحك وفيني كده......

تخيلو ماقادره انوووم كل مااغمض عيوني تترسم لي ملامح وشو ...تتلحن لي كلماتو في آضاني حتى لمساتو الب الصدفه بترسل الحراره لجسمي ...لسه كلماتو القال لي واحنا بناخد الايسكريم من 41 محلي المفضل رجعت ليهو بعد السنين دي كلها بس زي ماهو مع وجود بعض التغيرات زادتو جمالا زي مكاشفي زاد تعلقي بيهو ...انتو عارفين حصل شنو اصريت انزل من العربيه واخش المحل معاو مع انو كان زحمه بس كنت مشتاقه ليهو شديد ونحن واقفين في الصف في واحد تطقشني من غير قصد ولقيت نفسي بميل ومكاشفي يسندني ..ههههه وادى نظرة للولد ...الولد بي كل حسن نيه اعتذر... في مجموعة بنات كانت متابعه الاكشن ده علقو والتعاليق جووووووه اضنينا ..لكن مامزه تستاهل ..التانيه قالت هو ذاتو ماهين عايني البودي ده.....لالا هي احلى لون زي المنقه.....
مكاشفي اضايق جدا ورجعني العربيه وقفلني وجا راجع جاب الايسكريم لامن ركب كشرت ليهو وشي طوالي قال لي..
في شنو مالك.....
انا ماشافعه مكاشفي .....
عارف....
طيب ليه التعامل ده يعني..وديل بنات....
حتى ولو .....
ليه......
زول يتغزل فيك قدامي مافي مرام خلصنا....
...... (فجاءه ابتسمت قبل علي مستغرب ورفع حواجبيو جيت عليهو ومسكتو يدو كنت محتاجه كده اللحظه دي زي ماادى نفسو الحق في حمايتي وتوضيح البحبو والمابحبو كمان انا بعمل البحبو) ......
ياالله انا بحبو شكلي ..شكلي شنو ده مؤكد يارب اعمل شنو انا استحاله استحمل يكون لي غيري طيب ليه ماجاب لي سيرتها ولامن سألتو اتجنب الحديث في الموضوع ده حتى تلفونو وانا معاهو اتصل كتير ولامن طلبت منو يرد يمكن موضوع مهم قال مااهم مني معقول تكون هي ....وهل انا بالجد اهم منها بس ممكن لسه خاتيني اختو لا احتمال بحبني طيب لو بحبني كان يستنى ليه استعجل ليه ماصبر شويه...اااخ راسي داير يطق دايره حبة بندول .....
اتناولته حبة ونمت
☀☀☀☀☀☀☀☀☀
صحيت الصباح واول شي بعد ادوشت ختيت عطر خفيف ومكياج هادئ لبست عباية من عبايات امس الاشتراها مكاشفي ..طلعت بره واول زول لاقيتو ...قلت الحمدلله طلعت كانت حتكون مشكله لو اتأخرت ولقيتو طلع ....
سلمت عليهم كلهم وهو كالعاده خاتي نظارة الشمس رغم اني امس كنت قريبه منو شديد الا انو اليوم حاسه نفسي ابعد مايكون....
ماينفع كده انا لازم اضع حل للنزاع الحاصل جواي ده ولازم افهم انو مالي واعود نفسي على كده......
كنت سرحانه فجأه انتبهت لي مسج في الواتس عاينت للمسج لقيتها منو رجع الدم للجريان من جديد في عروقي عارفين كتب شنو...
مرامي مالك في حاجه مضايقاك ماتنسي كلامي لو في اي شي وريني انا هنا ليك انتي وبس...وتاني مرة ماتتأخري كده انا عندي شغل وماممكن اقعد اليوم كل ارجى مززتي تطلع
قلبي بقي ينط وجنتي ظهرت من غير مااحس بقيت بحك في شامتي حاولت اعاين ليهو ..بس من غير فايده الجدار الحاجز مامديني فرصه اقصد النظاره طلع مع احمد وخالو حسام وهو طالع ناولني حلاوتي بس المره دي ادى معاي سلافه اللي بدوره رفضت وقال ماطايقه طعم سكر كلنا فرحنا وقلنا ان شاء الله خير ...بعد طلعو مشيت لخالتو عواطف مما جيت ماقعدت معاها برانا ياسلام ده البيت الكنت بقضي فيو معظم وقتي اكتر من بيتنا اشتقت ليكم .... اتونست مع خالتو عواطف كتييير واستأذنتها اشوف البيت لانو بالجد مشتاقه ليو .....ضحكت لي وقالت لي اي حاجه في محلها بالنسبه للغرف الا الطابق الفوق عملنا شقه مكاشفي ونقل غرفتو لي فوق لامن يتم عرسو....
مع انو كانت نيتي اتجول واستذكر ايام جميله من الطفوله بس رجليني ودتني الشقه فوق ولقيتها فاتحه الحبشيه كانت بتنظف طلبت منها تواصل عادي لقيت جهاز اللابتوب في السرير...حاولت افتحو بس لقيتو عامل باسويرد ..خليتو اتجولت بين دولابو وملابسو وريحتو انسجمت وماانتبهت للحبشيه الكانت واقفه مستغربه...ارتبكت واعتذرت وطلعت طوالي..نزلت تحت لقيتها قاعده مع خالتو عواطف كانت بتبكي ..على مااظن عرفتوها ايوه ماريا زفت حفظت ملامحها حته حته كانو لاقيتها جدجد .... سلمت عليها خالتو عرفتها بي حسيت بيها ركزت شديد معاي او انا برضو كنت مركزه ماعارفه بس المتأكده منو انها جميله وجميله جدا....ابيت امشي البيت واتصلت بي امي متحججه بي خالتو عواطف اني مشتاقه ليها ....قعدنا لامن جا مكاشفي داخل كان شكلو تعبان مرهق زهجان في شي حاصل مع حبيبي ...سلم علينا ...طوالي قامت الاستاذه جابت ليو عصير وكباية موية ..حسيت بالسكينه في قلبي لا وكمان هو بشكره بي ابتسامه استأذن يطلع يغير وطلع وخلاني انا وعدوتي الجديده شكلو ماحــ اكره سمير سليمان براهو ...طالت الجلسه دخلت قطعت فاكهه واستأذنت من خالتو عواطف تودي ليهو .... خالتو كانت مبسووطه جدا وقال ليها اتفضلي ده بيتك يابتي ..قربت افنها بالمجله الكنت ماسكاها وماشايفاها ...اتأخرو ساعه وخمسه واربعين دقيقه بعملو في شنو ديل ماقدرت استحمل ومافي سبب يطلعني قلت لي خالتو انا ماشه ..استغربت والغدا قلت ليها سلافه رسلت لي مسج اجيهامجتبي عمر:
وطلعت ..طلعت وانا مقهوره

خالو حسام قرر يعمل رحلة لي جبل اولياء بمناسبة رجوعي وعقد قران مكاشفي وماريا وكمان ترحيب بالحفيد الجديد للعيله طفل احمد وسلافه الكل كان مبسوووط بالرحله ..بس حبيبي كان زهجان من الصباح حاولت اسألو مالك في شنو المزعلك المضايقك احكي اي شي ...كان ردو الشغل يامرامي ...
وهو ماعارف مرام بتتعذب كيف بمجرد يضايق او تتنشن بيو حاجه ...بس تقريبا عرفت السبب او اتهيأ لي.... جات ماريا وهي برضو كانت ضبلانه مافيها النظره الساحره الكنت بشوفها في عيونها كل يوم ....ياربي بكونو متشاكلين مع اني مابحبها بس مادام هو زعلها بضايقو كده..... اتمنيت انهم يتصالحو كل حاجه ولا زعل مكاشفي حتى لو بسبب لي جرح والم ....
كانت في اربعه عربيات جاهزه للرحله عربية خالو حسام كان فيها هو وخالتو شذى وماما وخالتو اسلام... وعربية عم محمد ومعاهو خالتو عواطف وشيلناهم الفرشات والبيبسي والحافظات..عربية مكاشفي اكيد طبعا معاهو ماريا ..وعربية احمد ومعاهو سلافه فضل انا واولاد خالي حسام محمود وامجد وانا....
مكاشفي ناداني عشان اركب معاهم على قدر مامتشوقه ليهو ولي ريحتو واي حاجه تلمني بيهو الا اني اصريت اركب مع احمد ود خالي والاولاد ركبو مع مكاشفي .....مااكذب عليكم اداني نظره قربت اقع منها كلها لوم وليه يامرام انا مش قلت اي حاجه انا مسئول منها رديت ليهو بي عيوني لامن اديت نظره لي ماريا...تقريبا فهمني لانو زفر كمية هوى لو كنت جمبو كانت حرقتني.....
وصلنا الجبل وكان الجو مغيم وجميل جدا ..ياريت لو كنت انا وهو بس ياريت....
فرشو الفرشات واجرو واحد بتاع سمك كامل بي سمكو ويحمرو لينا ...استمتعنا بالفطور.... وقرر الاولاد ينزلو المويه قلعو بناطلينهم وقمصانهم وبقو بشورتات وتشيرتات داخليه...هههه عارفين شفت شنو رجلو محل الجرح القديم الانا كنت سبب فيو وهسي هو سبب في جرحي بس جرح من نوع تاني ..اتمنيت امشي عليهو والمسها زي زمان اتمنيت بمعني الكلمه من احساس.... بس انت ماحقي يامكاشفي ...بالمناسبه وين ماريا فتشتها بعيوني سريع لقيته قاعده براها خالتو عواطف اتكلمت معاها شويه وزحت شكلها لاحظت الاستياء الظاهر عليها ...
لقيت نفسي بمشي عليها وبقعد جمبها ماعشان شي الا عشان مكاشفي لانو مضايق من زعلها .... قعدت جمبها وسألتها مالك ماريا في شنو مضايقك...... شكلها اتخلعت من سؤالي ولا من انو انا اجي واسألها ماعارفه....سكتت مسافه وردت ...
ليه في شنو....
لو عارفه ماكنت سألتك ماريا.....
لا ياستي تسلمي انا تمام....
بس هو ماكويس ياماريا....
...... (اتفجأت من نظرة عيونها وسريع جات نظره الاستهتار الواضح وبي كل وقاحه)....
ههههه دلوعتنا الحلوة مرامي همها الوحيد فارس احلام الطفوله..وانا اقول ايه سبب الاهتمام ده ......
هو فارس بس مافي الاحلام. في الحقيقه والواقع ياماريا لو ماشايفه حقو تشوفي كويس ومااظن ارضى فارسي يكون زعلان...
طيب ماتسأليهو....
وانا ماجيتك ترشديني انا جيت لأنو حسيت انك انتي السبب....
...... (ادتني نظره لي لحظه حسيت فيها كل انواع الكره والحسد وردت لي بي سؤال كهرب كياني وطلع كل انواع الغضب جواي المحبوس من سنين)...
مرام هههه اقصد مرامي يعني بي قعادك مع الاروبين ومن غير اب دايره اسألك انتي لسع فيرجن ..بت يعني....
حقيقه ماتوقعت لي لحظه غمضت الدنيا في وشي وماحسيت الا الدموع نازله مني ....وكل الناس جات جاريه مرام مالك في شنو حتى مكاشفي من بعيد شكلو كان متابعني جاني جاري ...كلهم حوليني وماريا اتخلعت والكل بقول ليها مالها مرام حصل شنو ماريا كانت بتمتم ....مكاشفي مسكني من وشي بي ايديو الاتنين مرام مرامي في شنو حبيبتي...
ياربي بتوهم قال حبيبتي انفجرت بالبكاء والمره دي بي صوت عالي واستمديت القوه منو وقبلت عليها وبي كل الم عشتو التقول لي اول مره بنفس عن الجواي حسيت انو قدامي نسخه طبق الاصل من سمير سليمان حسيت اني جواي حزن والم قلبي تعب من شيلو لي سنين حسيت نفسي دي فرصتي افرغ شحنة من الالم والوجع......
انا عشت من غير اهلي ومن غير ولي امري بس شايفه الناس الحولينا ديل امي خالي بابا جدو مكاشفي خالتو عواطف كلهم كلهم كانو معاي في كل لحظه فاهمه في كل غمصة عين.. كنت بتونس معاهم كنت بسجل صوتي بي اساميهم عشان ماانساهم تخيلي منظر طفله تحافظ على لغتها الام ماتقدر تحافظ علي نفسها.... طفلة عاشت ماساة بتمنى ماتمري بيها ولا اي زول تاني في الدنيا والجاني منو المفروض يكون ابوها والبحميها وتناديو بابا ..طفلة كانت بتصبح بي علقه وتمسي بي علقه ماحتقدر تحافظ على روحها ...
مرام اهدي اهدي....
خليني مكاشفي انا لسه بت ياماريا ولو فتشتيني ماحتلقي شي غير اثار ضرب  بس لي سؤالك انا لسه فيرجن...

كنت داير اسبح اسبح وبس افضي غضبي كلو الجواي ابدا ماافتكرت اتخت في موقف زي ده ..بعد ماقابلت عثمان وبعد تهديد اجبرتو يحكي كل شي وعرفت انو احمد كان مع علاقه مع ماريا وفيما بعد اطورت لي جنسيه وكان ناوي يتزوجها الا انو في زول جا اثبت ليهو انو هو برضو عندو علاقه معاها وده السبب الخلاهو يخليها ويقطع علاقتو بيها ويتزوج سلافه....بس هي لسه متمسكه بيهو وبتحلف ماعندها شي مع الزول القال الكلام ده..رجعت البيت والغضب ماليني وعامي عيوني وصلت كانت الساعه 1 صباحا ناس امي كانو نامو مشيت شقتي فوق استحميت واتوضيت وصليت وقعدت اقرى قرأن كريم لامن نعست ونمت سبحان الله حلمت بي زول قاعد تحت شجره جيت عليهو وسألتو مالك ياود العم قال لي داير اغير مجرى المويه دي قلت ليهو ليه قال لي بتأذي ناس اهلي وعزاز علي ..قلت ليو طيب مايجو يحلوها براهم مش بتأذيهم هم..قال لي بس انا الانكتب علي احلها زي ماانكتب عليك تساعد اختك وتتم ليها عرسها...قلت ليهو بس انا ذنبي شنو ..قال لي ياراجل انت بختك ..قلت ليهو كيف يعني ..قال لي انت عارف انك ساعدت اختك وسترت وهديت واحده من الضياع وفزت ونلت العايزو......
وصحيت من النوم لقيت اذان الصبح الاول استغفرت ربي وقررت اتكلم مع احمد وماريا .واحمد كان كلامي حار جدا معاهو وحلف بي الله انو كان ناوي يتزوجها ويصلح غلطو بس لامن لقاها راقده مع غيرو وبي اثبات الزول المارس معاها اكتر من كده اعمل شنو وبالنسبه لي سلافه والله حبيتها بعد العرس ولو رجعت تاني ماحأختار غير سلاف يامكاشفي والله العظيم....حسيت بي صداع فظيع وجيت البيت لقيت مرام وماريا قاعدين من التعب ماقدرت اقعد طلعت فوق ولحقتني ماريا ودي كانت الفرصه اتكلم معاها واجهتها بي فعلتها واعترفت لي بعد ماحلفت ماتقول الا الحق انها فعلا غلطت مع احمد بس والله مكاشفي ماسلمت زول غيرو نفسي وسلمتو بي حب وماحبيت غيرو والزول الجاهو ده بس عشان انا رفضتو وزعلت شديد على روحي لامن رماني وقررت انتقم منو ...
وتنتقمي بي انا ياماريا انا كبش الفدا بتاعك..طيب هسي عرفت... رايك اعمل شنو...
استرني يامكاشفي ....
امشي من قدامي وعشان استرك لازم تتوبي بالجد وتستغفري ربك والبعملو ربنا سمح...
🐾🐾🐾🐾🐾🐾🐾🐾🐾
وانا في سرحتي دي قبلت اعاين لي ماريا لقيتها بتتكلم مع مرام تاني رجعت لاحظت ناس البيت كلهم ملمومين في مرام جيت جاري ماعارف وصلت كيف ليها ولامن وصلت لقيت في حالة اسؤ من الجات بيها حاولت اسألها انفجرت بي مخزون سنين ده شنو مرامي اهدي حبيبتي...
مرام قالت كلام عمري ماافتكرت تقولو لي لحظه لقيت نفسي مفجر غضب بركان في وش ماريا يمكن البحر حسى بــغضبي الشجر جف ونشف من سخانتي ماريااااا.كيف تتجرئي وتسمحي لي نفسك تقولي كده...
ممممم..مكاشفي انا ماقصدي...
ماقصدك.... تساليها سؤال زي ده وماقصدك فاكراها شنو وانت منو عشان تفكري مجرد تفكير كيف تسمحي لي نفسك تشكي في مرامي ولاتختيها في سؤال زي ده عملت ليك شنو اذتك بشنو عشان مازيك وشبه المستوى الحضيض الجيتي منو ..فاكره كل الكون زيك او رخيصه زيك....
ناس بيتنا كل واحد مخلوع من البسمعو خالتو وداد مسكت مرام وحضنتها عمو حسام مسك نفسو عشان خاطري ...ماريا رجعت لي وراء..
جريتها لالا قلعت ليها كتفها يمكن وقلت ليها ...اي شي اي شي ممكن اتجاوزو ياماريا واستحملو حتى لو على حساب حاجات كتيره بس مرامي خط احمر ليك ولي غيرك هسي ولي قدام فاهمه فااااهمه...
ااايوووووه مكاشفي كتفي....
ولا بكفيني فيك قتلك لو لزم الامر اتفضلي اعتذري ليها اتفضلي...
حاااضر مراام اناا اسفه والله اسفه..
لزيتها زحي من وشي جيت لي مرام لسه بترجف مسكتها من وشها داعبت العنبه قلت ليها مكاشفي معاك وجمبك وطووول ماانا حي زول بيأذيك مافي ....
وقعت في صدري وضمتني بي كل قوه طالبه الملجأ للدرجه حبيبتي...اااهه...
رجعنا البيت ماعارف ماريا ركبت مع منو بس كانت بترجف وطوالي رجعنا انا سقت مرام ورجعنا... واول مارجعت امي نادتني ..
عايزاك يامكاشفي دقيقه....
ايوه امي...
ده شنو البيحصل ده....
في شنو ياامي....
مكاشفي ياولدي انا امك ولو ماحسيت بيك الحيحس بيك منو حاسه بي وجعك ولدي وحيرتك....
امي...
للدرجه كنت بتحبها...
ولي هسي لي هسي يمه...
حضنتني امي ولي اول مره اسمح لي نفسي تشكي وتبكي....

اكتر حاجه كنت محتاج ليها اللحظه دي مرامي ...بيني وبينها مجرد حوائط من اسمنت وسيخ وغالبني اصلك حبيتي ...دخلت غرفتي لقيت مسجات في الواتس عباره عن تسجيلات صوتيه ...عارفين حقت منو هههه ايوه مرام بس الماعرفنو انها رسلت تسجيلات السنين كلها نقلت لي بطاقة الذاكره ورسلتها واحده واحده لدرجه اني بقيت بمسح من اشيائي الخاصه كنت مشدود مع اي حرف قالتو عشت كل الامها استحملت كتير....اتصلت عليها لقيتها لسه صاحيه ...
مرامي...
ايوه مكاشفي....
سامحيني....
على شنو مكاشفي....
ماقدرته احميك الفتره دي ماقدرت احس بي المك ده كلو ماقدرت اصل.....
بتحبها.....
مرام.....
بتحبها مكاشفي....
في حاجات بتتحسم عليك وتبقه جزء منك لازمه عليك .....
وانا...
انتي جزء مني مرامي ..معقوله انتي بتسألي.....
بس حقها عليك اكتر مني....
مرامي....
نعم.....
خلي في بالك حاجه واحده مافيش ولا حيكون في زول ليو حق علي غيرك انتي....
ليه....
عشان انتي مرامي...
يعني لو كنت هند اوسعاد كانت مشكله.....
ههههه انتي الليله دمك خفيف جدا....
وانت دمك تقيل جدا وانت عامل نفسك اهبل عن اذنك....
مرام.....
دايره انوم....
.........
فاهمك وحاسي بيك بس اعمل شنو انا اذا موضوع ماريا ماقادر احسمو لي هسي خايف اطلقها وتجي تعمل مشاكل لي سلافه وتخرب ليها بيتها ..انا كده متحكم فيها وماحتقدر تعمل حاجه....ااااخ راسي
☀☀☀☀☀☀☀☀☀
صحيت الصباح رغم اني عارف انها زعلانه بس ماقدرت احرم نفسي من شوفتها وهي برضو انا متأكد انها حتطلع كنت بصبر في نفسي وانا قاعد معاهم في التربيزه احمد قال لي يلا مكاشفي ...ماقدرت داير اسألهم عنها عم حسام وقفني بي اشاره وناداني وقال لي حتستمرو كده لي بتين ....
قصدك شنو عم حسام.....
مكاشفي ياولدي ابوي زمان قال مرام انت وليها وسندها والله مما نزلت من العربيه يوم جات واول سؤال كان عنك اتذكرت كلمة ابوي ماتضيع نفسك وتضيعها وماريا استحاله تسعد مع راجل بحمل بين جوانحو امرأة اخرى ....انتبهت انو احمد كان قريب وتقريبا سمع ولو جزء من الحوار...استسلمت وجيت على باب الشارع سمعتها ردت لي الروح وثقتي في اني لسه بفهمها وانو البينا استحاله يتأثر بي اي شي قالت لي...
ماشي من غير ماتسلم علي ...كده علموك ماقالو ليك مرام لو مالاقيتها وصبحتها عليها يومها مابتحسب من عمرها....
هههههه....(ضحكت وانا نفسي اخدها واطير)... لا ابدا كنت داير استأذن من المدير اني حتاخر لامن ست الحسن والجمال ترضى....
.......يلا يلا بطلو وانا هسي مديرك بقول ليك اذن ليك مافي اتحرررك يابني...
وصلت مكتبي...شويه كده وجاني احمد ...
انت ليه بتعمل كده....
انت اكتر واحد المفروض ماتسأل السؤال ده....
طيب اديني فرصه احلها انا ...اصارح سلافه ومتأكد انها بتحبني وحتتفهمني...
اوعك حتى تفكر ...انا بالجد حأرتكب فيك جريمه....
اوكي عن ازنك....
✨✨✨✨✨✨✨✨✨
تميت الدوام وكنت ناوي ارجع البيت انووم وبس لقيتها واقفه جمب العربيه ياسااتر
في شنو ماريا جايا لي هنا...
دايره اتكلم معاك...
نعم ...
ماهنا ممكن تقعد في حته....
طيب اتفضلي....
......
مشينا جمب النيل هي الاختارت المكان ده وقفت العربيه ونزلت القزاز ونزلت مقعدي شويه وختيت ايدي على راسي ..وقلت ليها سامعك...
هههههه ياسبحان الله قبل سنه كنت انا واحمد هنا بس كنت خايفه حد يشوفنا وهسي معاك برضو خايفه حد يشوفنا...
وهسي ليه...
عشان الجميل القاعده معاهو مكشر ....
لا ابدا ماريا بس تعبان....
ياسلام مكاشفي ياريت عرفتك من بدري قبل مابقى كده ...
كلنا بنغلط ماريا والشجاع البعرف غلطو ويصلحو.....
انتي عرفت الحاصل ليه ماطلقتني ..العملها معاي مارضى بي....
لانك احتجتي لي واخترتيني انا ...وانا اخدت وعد من بدري كل واحده ست في اي موقف لقيتها لازم اساعدها ههههه عارفه ياماريا كنت بفتكر انو لامن اخدم اي واحده ان شاء الله اقطعها الشارع ربنا حيساعد مرامي هناك وحيجيب ليها اولاد الحلال اليقيفو معاها واهو الحصل لامن جاتني....
ربنا يخليكم لي بعض...
.....(عاينت لي ماريا بفتش لي تفسير للقالتو)....
ايوه مكاشفي ده مامحلي انت عارف انا زمان كنت بفتكر نفسي من غير احمد مابسوى شي ومافي راجل زيو بس لامن شفتك وهزت الكتف (اشرت على محل امس) صحتني مكاشفي انا كنت رخيصه ضايعه..حاقده وماشايفه غير الانتقام لحدي مالاقيتك ووريتني معنى الراجل بالجد الواحده لامن تفرض في روحها بتفقد كل الاحترام لي روحها وللناس بتبقى فاجره وقحه دي انا كنت كده بس والله مكاشفي بيك اتغيرت مكاشفي..
(كنت مهجوم من الكلام البتقولوا واتذكرت الحلم الحلمت بيهو والراجل التحت الشجره زي الشايفو هسي قدامي)...
نعم ماريا....
ممكن قبل مانمشي المأذون تحضني زي ماحضنتها يوم جات نفسي احسو اعيشو ...
كانت بتبكي نفس الجمال الشفتو فيها اول يوم اخدتها في حضني زي بتي اختي بس... كانت بتبكي لامن بتنهد اخدت مسافه ورفعت راسها وهي زايده حلا اكتر من اول بوستها على راسها واتحركنا المأذون
🎀🎀🎀🎀🎀🎀🎀🎀🎀?
الجزء 30
رجعت وانا براجع اليوم كلو من بدايتو ولسان حالي الحمدلله الحمدلله.....وصلت البيت قلت ارتاح شويه وامشي لي مرامي لقيت خالتو وداد راجياني وتقريبا ملامحها كانت واضحه عايزه تتكلم في شنو حمدت ربي على اخر التطورات ...كنت ماحأعرف اقول شنو لو ماجات ماريا.....
سلمت عليها وقعدنا نتكلم امي خلتنا عشان تعمل لينا قهوه....
مكاشفي لي بتين حيستمر الوضع كده.....
بي استهبال جاوبت عليها ....وضع شنو خالتو....
(ههههه كالعاده زي بتها نفس الطبع الدموع جرن وبقت تبكي وتطلع في الكلام حته حته)...
مرام تعبانه مفروض مااقول كده بس انت معزتك زي ولدي ...مكاشفي مرام مما عرفت خبر عقدك وهي مابتنوم وعلى طول سرحانه كنت ساكته وقلت مااسألها بس كونو يصل انها تسافر ماحقدر....
(نططت عيوني) وقلت ليها:قلتي شنو مسافره وين...
مرام قررت تسافر مع اسلام اختي ....
ليه ....
ماحتقدر تستحمل الوضع براك شفته ماريا عملت شنو امس ومامعروف لي قدام يحصل شنو....
كل خير خالتو وداد....
ونعمه بالله بس كيف ولدي..... وبتي كل يوم بضيع مني.... وانا لو ماحسيت انك شايل في قلبك ليها زي الشايلاهو واكدت لي عواطف ماكنت سألتك...
(عاينت لي امي وانا بضحك ..الفوله ماتتبلى) ....
امي ردت علي ...ياولدي نحن خايفين عليكم ....
ماتخافو ست الكل وماحيحصل الا كل خير انا وماريا اطلقنا الليله ..... وان شاء الله الليله حأحسم موضوعي مع مرامي بس انتو ظبطو لي الجو...
اتفقنا وخليتهم بخططتو ...انا طلعت فوق حلقت دقني واخدت دش وقررت انوم شويه ..بعد ساعه يمكن صحيت ومشيت اشتريت شبكه كنت متأكد انها حتعجبها مش حبيبتي ..
لبست ومشيت عليهم لقيتهم كلهم قاعدين اتونسنا شويه وخالتو وداد وامي ظبطو قعده من امها ماتخيلتها تطلع حلوه كده حلويات وجاتوه وشاي لبن بالجد روعه...
جات قعدت جمبي بعد كبت لي كباية شاي لبن وختت لي قطعة جاتوه في صحن وقدمتو لي ..
شكرا...وواصلت كلامي مع سلافه بطمن على وضع البيبي ..
مكاشفي...
ايوه مرام....
ااه وينها ...
منو .....
منو يعني ماريا....
ماحتجي.....
انا السبب صح.....
لا.......
طيب....
ماجايا مرامي وانتي ما السبب اوكي....
(استفزاها كلامي وزي ماتوقعت الدموع جرن هههههه ولازم تقول المزعلها اصلها دي دموع الغضب )....انا عارف نفسي انا السبب بس خلاص حترتاحو مني يامكاشفي انا مسافره كلمها وممكن عادي تجي اصلا انا مما مرقت وبابا جدو مرق معاي بقيت غريبه ياريتني امووت والحقووو....
(قلبي وجعني من دعوتها قمت مسكتها من كتفها) لو حصل ليك حاجه انا اعمل شنو....
لوت لي شفايفها وردت..تتزوج حبيبتك....
اوكي وده الحأعملو...
دفرتني وعايزه تجري من الزعل....
يامجنونه تعالي....
فكني مش حتتزوج حبيبتك امشي ليها...
امشي ليها وين وهي قدامي واهلها معانا وحتى الشبكه قاعده...
لي لحظه حسيت بيها حتقع ...ههههه بس جات ناطه على رقبتي وهي بتبكي جادي عليك الله ماتكذب علي ...
والله مابكذب عليك...
ووووماريا...
ماريا اختارت سكتها ربنا يسعدها مع ود الحلال ويسترها...وهنا اديت نظره لي احمد.....
مكاشفي....
ايوه عيون مكاشفي...
يعني هسي انت لي انا براي....ايوه مرامي....
الحمدلله بحبك يارب....
وبحبك يامكاشفي
🎀🎀🎀🎀🎀🎀🎀🎀🎀🎀
شكرا للمتابعه الي اللقاء في صفحات اخرى تحمل حروفا قد تبكينا اوتسعدنا....ليس وجعا او فرحا ...فقط لأنها تلمس شيئا إستوطن روحنا.....
🎀🎀🎀🎀🎀🎀🎀🎀🎀🎀
الجزء 31
الحُبّ : هو شعور بالإنجذاب والإعجاب نحو شخص ما، أو شئ ما، وقد ينظر
إليه على أنه كيمياء متبادلة بين إثنين، ومن المعروف أن الجسم يفرز
هرمون الأوكسيتوسين المعروف بـ " هرمون المحبين " أثناء اللقاء بينالمحبين .
وتم تعريف كلمة حب لغوياً بأنها تضم معانى الغرام والعله وبذور النبات، ويوجد تشابه بين المعانى الثلاث بالرغم من تباعدها ظاهرياً .. فكثيراً ما
يشبّهون الحب بالداء أو العله، وكثيراً أيضاً ما يشبه المحبون الحب ببذور النباتات .
أما غرام، فهى تعني حرفياً : التَعلُّق بالشئ تَعلُّقاً لا يُستطاع التَخلّص منه.
وتعني أيضاً "العذاب الدائم الملازم "، وقد ورد في القرآن : 《إن عذابها كان غراما》
والمغرم : المولع بالشئ لا يصبر على مفارقته .
اما العشق فهو نسبيا شعور اختياري فأنت تعشق من منحك الحب والغرام وزائدا الاهتمام
والاهتمام ينمو كالبذره من اول لقاء واول لمسه واول نظرة كما حدث في  🎀 مرامي 🎀
متابعه شيقه نتمناها لكم.

